ŽUPNI
molitvenik

ŽUPE BL. ALOJZIJA STEPINCA
Zagreb - Trnjanska Savica

2. preuređeno izdanje
o 120. obljetnici rođenja
i 20. obljetnici beatifikacije
kardinala Alojzija Stepinca

Zagreb, 2018.

ŽUPNI MOLITVENIK
Župe bl. Alojzija Stepinca
Zagreb – Trnjanska Savica

2. preuređeno izdanje

1. izdanje, 2014.

Nakladnik:
ŽUPA BL. ALOJZIJA STEPINCA
Zagreb - Trnjanska Savica
Zvonimira Rogoza 1, Zagreb

www.zupa-bl-stepinac.hr
zupa.tsavica@zg-nadbiskupija.hr
T: 01/ 6050 444 * F: 01/4103 010
IBAN: HR3423400091110672315

Priredio i odgovara: Antun Vukmanić, župnik
Lektor: dr. sc. Marija Znika
Grafičko oblikovanje: Mirjana Kos
Naklada: 500 primjeraka
Tisak: Tiskara Markulin d.o.o.

ISBN 978-953-58270-2-3
CIP zapis dostupan je u računalnome katalogu Nacionalne i sveučilišne knjižnice u Zagrebu pod brojem 000995619.

Elektroničko izdanje: Zvonimir Szörsén
Verzija: 2026021708

Alfa, križ, omega logoI. POBOŽNOST BL. ALOJZIJU STEPINCU

Molitva za
proglašenje svetim bl. Alojzija Stepinca

Gospodine Bože, izvore svetosti i milosti, blaženoga Alojzija, pastira i mučenika, pozvao si da ti služi kao navjestitelj i branitelj istine i kao hrabri svjedok vjernosti Crkvi.

Poslušan tvojoj riječi i vođen duhom tvoje ljubavi, zauzimao se za siromašne i obespravljene; ostavio nam je divno svjetlo čiste savjesti, pouzdanja u tebe i ustrajnosti u trpljenju.

Ponizno te molimo da nas obdariš svojom radošću te blaženoga Alojzija ubrojiš među svece sveopće Crkve, da bismo ga mogli još predanije slijediti i uteći se njegovu moćnom zagovoru u svojim životnim potrebama.

Po njegovim molitvama jačaj proročki glas Crkve, koji širi nadu u dolazak tvojega kraljevstva, praćen blizinom i utjehom Blažene Djevice Marije, Majke i Kraljice vjernoga ti naroda.

Po njegovu zagovoru udijeli nam milost što skorije izgradnje naše Župne crkve.
Po Kristu Gospodinu našem. Amen.

Molitva u čast
bl. Alojzija Stepinca (1)

Gospodine, Bože naš, ti si blaženom Alojziju Stepincu dao milost čvrsto vjerovati u Isusa Krista i spremnost trpjeti za njega sve do mučeničke smrti.

Pomozi nam slijediti njegov primjer i njegov nauk da bismo ljubili Krista kako ga je on ljubio i služili Crkvi kako joj je on služio sve do darivanja vlastitog života za nju.

Njegova živa vjera u Isusa Krista i postojana ljubav prema Crkvi neka nas učvrste u borbama života na putu vječnoga spasenja.

Po njegovu zagovoru udijeli nam milost što skorije izgradnje naše Župne crkve.
Po Kristu Gospodinu našemu. Amen.

Molitva u čast
bl. Alojzija Stepinca (2)

Gospodine, Bože naš, ti si blaženom Alojziju Stepincu dao milost čvrsto vjerovati u Isusa Krista i spremnost trpjeti za njega sve do mučeničke smrti. Pomozi nam slijediti njegov primjer i njegov nauk da bismo ljubili Krista kako ga je on ljubio i služili Crkvi kako joj je on služio sve do darivanja vlastitog života za nju. Njegova živa vjera u Isusa Krista i postojana ljubav prema Crkvi neka nas učvrste u borbama života na putu vječnoga spasenja.

Po njegovu zagovoru udijeli milost svojega blagoslova našim biskupima, svećenicima, redovnicima i redovnicama, svećeničkim i redovničkim pripravnicima, našim obiteljima da budu čvrste u vjeri i blagoslovljene novim i brojnijim životima. Budi utjeha svim starijim osobama te pomoć bolesnicima i patnicima. Očeve i majke, djecu i mlade očuvaj od unutarnjih i vanjskih pogibelji duše i tijela. Udijeli milost svećeničkih i redovničkih zvanja našoj Župi, našoj Nadbiskupiji i Crkvi u Hrvata.

Po njegovu zagovoru udijeli mi milost (reci u mislima nakanu svoje molitve)...
Po Kristu Gospodinu našemu. Amen.

Molitva za
izgradnju Župne crkve

Blaženi Alojzije Stepinče, ti si kao Nadbiskup započeo veliko djelo osnivanja novih župa i izgradnje crkava. Izmoli nam potrebnu jasnoću vjere, nepokolebljivost nade i otvorenost srca da mi župljani i tvoj vjerni narod, zajedno sa svim odgovornima u Zagrebačkoj nadbiskupiji i gradu Zagrebu slijedimo tvoj primjer i sagradimo ovdje Župnu crkvu, tebi na čast i Bogu na slavu!

Blaženi Alojzije Stepinče, zaštitniče naše Župe, usliši nas i zagovaraj! Amen.

Litanije
bl. Alojzija Stepinca

Gospodine, smiluj se!
Kriste, smiluj se!
Gospodine, smiluj se!
Oče nebeski, Bože, smiluj nam se!
Sine, Otkupitelju svijeta, Bože, smiluj nam se!
Duše Sveti, Bože, smiluj nam se!
Sveto Trojstvo, jedan Bože, smiluj nam se!

Isuse, dobri Pastiru, smiluj nam se!
Isuse, jakosti mučenika, smiluj nam se!
Isuse, učitelju apostola, smiluj nam se!
Isuse, svjetlosti istinita, smiluj nam se!
Isuse, dobroto beskrajna, smiluj nam se!
Isuse, kruno sviju svetih, smiluj nam se!

Sveta Marijo, moli za nas!
Blaženi Alojzije Stepinče, moli za nas!
Pastiru siromašnih, moli za nas!
Hrabri svjedoče Božje ljubavi, moli za nas!
Branitelju crkvenog jedinstva, moli za nas!
Uzore kršćanske mirne savjesti, moli za nas!
Zrno umrlo za plodove vječnosti, moli za nas!
Jasni svjetioniče u tami nasilja, moli za nas!

Cvijete niknuli u vrtu Božje riječi, moli za nas!
Blaga roso duhovnih darova, moli za nas!
Žarka iskro svećeničke duhovnosti, moli za nas!
Vidljivi smjerokazu kršćanskoj mladeži, moli za nas!
Čisto ogledalo opraštanja neprijateljima, moli za nas!
Vjerni nasljedovatelju Kristova križa, moli za nas!
Navjestitelju Božje istine, moli za nas!
Uzorni častitelju Blažene Djevice Marije, moli za nas!

Primjeru ispovjednika Kristova imena, moli za nas!
Prokušani služitelju euharistijskoga otajstva, moli za nas!
Vjerodostojni pronositelju poniznosti, moli za nas!
Ljubitelju svete Majke Crkve, moli za nas!
Tješitelju nevino osuđenih, moli za nas!
Strpljivi hodočasniče na putu trpljenja, moli za nas!
Uresu crkvenoga zajedništva, moli za nas!
Donositelju Kristove radosti ožalošćenima, moli za nas!

Zaštitniče potlačenih i napuštenih, moli za nas!
Protivniče svake nepravde, moli za nas!
Mudri učitelju bogobojaznosti i poštivanja života, moli za nas!
Propovjedniče pravednosti, moli za nas!
Gorljivi tražitelju pomirenja, moli za nas!
Revni graditelju sloge među narodima, moli za nas!
Budni čuvaru ljudskoga dostojanstva, moli za nas!
Neprijeporni zagovorniče vrijednosti obitelji, moli za nas!

Gromki glasu onih kojima je glas oduzet, moli za nas!
Potporo slabih i odbačenih, moli za nas!
Neumorni suputniče klonulih, moli za nas!
Prijatelju svakoga čovjeka u potrebi, moli za nas!
Postojani stožeru u našim kušnjama, moli za nas!
Nesebični darivatelju primljenih dobara, moli za nas!
Promicatelju istinskoga domoljublja, moli za nas!
Dragocjeni daru Crkvi u Hrvata, moli za nas!

Jaganjče Božji, koji oduzimaš grijehe svijeta, oprosti nam, Gospodine!
Jaganjče Božji, koji oduzimaš grijehe svijeta, usliši nas, Gospodine!
Jaganjče Božji, koji oduzimaš grijehe svijeta, smiluj nam se!

P. Moli za nas, blaženi Alojzije!
O. Da dostojni postanemo obećanja Kristovih.
P. Pomolimo se. Gospodine, Bože naš, ti si bl. Alojziju Stepincu dao milost čvrste vjere u Isusa Krista i spremnost da trpi za njega sve do mučeničke smrti. Pomozi nam slijediti njegov primjer da bismo ljubili Krista kako ga je on ljubio i služili Crkvi kako joj je on služio. Po Kristu Gospodinu našemu. Amen.

Pastiru dobri, Alojzije

Pastiru dobri, Alojzije,
vjerni narod moli te:
shrvani smo životom,
obdari nas utjehom.

Pripjev: Budi hvaljeno, budi slavljeno
Božje ime po tebi.

Stazom života trnovitom
kročio si uspravan.
Raspetoga slijedio
ponizan, neokaljan.

Pobjeda tvoja je divotna,
sve nas snagom ispunja,
Podaj nam ustrajnosti,
vodi putem svetosti.

Vođeni križem spasonosnim,
Kristovi smo srcem svim.
Do uskrsne pobjede,
pomozi, Alojzije!

U slavi neba te gledamo,
s tobom složno kličemo:
Sve naše ufanje
u tebi, Gospodine!

Blaženi naš kardinale

Blaženi naš kardinale,
Alojzije, vrli sine,
Ti si stožer u Hrvata,
Crkve nam i domovine.

Zagovorom Djeve Majke
Pastir ti si ost’o pravi.
Svjedočenje tvoje vjerno
Gospod ovjenča u slavi.

Njemu nek je vazda hvala
u Sinu i Svetom Duhu,
da lik Sluge Božjeg blista
u nebeskom sada ruhu.

Trodnevnica u čast
bl. Alojzija Stepinca

Uvodna molitva
(moli se svakog dana prije razmatranja)

Duše Sveti, Tješitelju, dođi u naša srca sa svojom milošću i svetom ljubavi i daj nam krepost vjere da milošću Božjom tvrdo držimo za istinu sve što je Bog objavio i što nam po svojoj Crkvi predlaže vjerovati, ne zato što bismo naravnim razumom spoznali istinitost objave, već zato što nam je to objavio Bog, koji ne može prevariti niti prevaren biti. Daj nam krepost ufanja da po zaslugama Isusa Krista i po Božjoj dobroti, svemogućnosti i vjernosti očekujemo vječni život i sve potrebne milosti što ih je Bog obećao onima koji dobro čine. Daj nam krepost ljubavi da ljubimo Boga iznad svega radi njega samoga, a sebe same i bližnjega svoga poradi Boga. Amen.

Gospodine Isuse Kriste, “daj da vjera moja uvijek življe sja, da se ufam u te, da te ljubim ja!” Unaprijed ti zahvaljujem za uslišanu prošnju po zagovoru blaženoga Alojzija Stepinca. Jednako ti zahvaljujem, ako me i ne uslišaš, jer znam da si ti sama ljubav i dobrota i želiš samo moje istinito dobro i moj vječni spas. Amen.

Prvi dan
Bl. Alojzije Stepinac
Čovjek žive vjere

Blaženi Alojzije Stepinac posjedovao je bogoslovnu krepost vjere u herojskom stupnju. Vjerovao je “u Boga i sve što je On rekao i što nam sveta Crkva predlaže vjerovati  jer je On sama istina”. Bio je čovjek duboke i žive vjere. Vjerovao je “u svemu Kristu Bogu svom, istine nad ovom nema istinom”. Pri kraju života mogao je u svojoj oporuci iz godine 1959. reći: “Dragom Bogu neizmjerna hvala za milost vjere, u kojoj nikad nisam kolebao.”

Vjera je život, predanje, uronjenost u Boga. Vjera nas čini spremnima da u svakom trenutku ispunimo Božju volju. Za blaženoga Alojzija vjera nije “list na stablu ljudskog života, nego je vjera korijen”, njegov život, njegova “druga narav”, njegova prava domovina. Vjera ga je pokretala na pastoralni rad. Iz vjere je crpio snagu za svoje odlučne nastupe, za borbu protiv neprijatelja Boga i Crkve, za pravo i dostojanstvo svakog čovjeka. Bio je doista “pravednik koji iz vjere živi”.

Onaj koji nema vjere, ne može podnijeti nikakve poteškoće. Naprotiv, čovjek vjere spreman je svaki čas umrijeti. Blaženi Alojzije znao je reći “da ima i sto života, rado bi ih žrtvovao za svetu vjeru, za svetu Crkvu”. Najljepšu pohvalu njegovoj vjeri izrekao je papa Ivan Pavao II.: “Blaženi Alojzije Stepinac ostavio je poseban primjer kršćanskog svjedočanstva. On je službu i naviještanje Evanđelja ispunio, prije svega, svojom patnjom za Crkvu, a svoju poruku vjere zapečatio smrću. Draža mu je bila tamnica negoli sloboda, i to samo zato da bi obranio slobodu Crkve i njezino jedinstvo. Nije se strašio okova kako ne bi bile okovane riječi Evanđelja.”

Gospodine, umnoži nam vjeru, da po primjeru blaženog Alojzija i mi živimo iz vjere i spremni budemo sve žrtvovati, pa ako je potrebno i sam život.
Amen.

Nakon razmatranja:
Litanije bl. Alojzija Stepinca
Molitva u čast bl. Alojzija Stepinca (2)

Oče naš. Zdravo Marijo. Slava Ocu.

Drugi dan
Bl. Alojzije Stepinac
Čovjek stamene nade

Blaženi Alojzije Stepinac posjedovao je u punini bogoslovnu krepost nade “po kojoj čeznemo za nebeskim kraljevstvom i vječnim životom kao za svojom srećom, stavljajući svoje pouzdanje u Kristova obećanja i oslanjajući se, ne na svoje sile, nego na pomoć milosti Duha Svetoga”.

Nazvan je “biskup nade”. U svoj biskupski grb, kao vodilju svoga biskupovanja, stavio je riječi psalmista: “In te Domine speravi! – U tebe se, Gospodine, uzdam!” Pod tim geslom ujedinio je cijeli hrvatski narod, koji vidi u tome da “nastupa nova era”, “vjerski preporod i opće podizanje hrvatskog naroda”.

Bio je “prorok nade”. U teškim ratnim i poratnim danima, kad su i najveći idealisti klonuli i mislili da je sve propalo, da je komunizam konačno pobjedio, on budi nadu u srcima svećenika, redovnika, redovnica i vjernog puka. Sve potiče, i stare i mlade, na optimizam.

Iz svojeg zatočeništva, u vrijeme dok se njegov život gasi u teškim tjelesnim patnjama, on je pun nade u pobjedu Božje stvari. U svojim pismima iz Krašića najviše potiče naslovnike na nadu, pouzdanje, optimizam. Evo nekih odlomaka:

“Čuvajte neograničeno pouzdanje u Boga. Time iskazujemo veliku čast Bogu jer mu i tako drugo ne možemo dati.”

“Daleko od vas svaki pesimizam, svaka malodušnost! Ja mislim da Boga dragoga najviše vrijeđamo premalenim pouzdanjem u njegovu moć i dobrotu!”

“Katolik malodušnik za mene je jedan monstrum, i ne zaslužuje katoličkog imena.”

“Tjerajte kao kugu od naše mladeži svaku malodušnost jer je nedostojna katolika.”

“Ako se hoćete najviše dopasti Bogu, ufajte se kao Abraham i protiv nade!”

“Nikada mjesta malodušnosti, došlo što mu drago. Ništa nije propalo kad Bog ne umire nikada. Sačuvajte i dalje vedri optimizam.”

“Sačuvajte neograničeno pouzdanje u Boga.”

“Ne pokolebati, a niti nadu postaviti u američke rakete. Bog, i nitko drugi, jest naša nada i naše ufanje. Tko u Boga postavi nadu, sto posto je siguran u pobjedu dobre istine.”

“Nemojte nikada uvrijediti dragoga Boga malodušnošću!”

“Bog skriva ulje svoga milosrđa u posudicu pouzdanja. Dakle, pouzdanje, pouzdanje!”

Blaženi Alojzije živio je iz nade. Kršćanska nada “čuva od malodušja i podržava u svim časovima napuštenosti, štiti srce u iščekivanju vječnog blaženstva”. Blaženi Alojzije bio je čovjek duboke nade. U svojoj prvoj oporuci iz godine 1939. nadodao je svojom rukom: “Budi vjeran do smrti i primit ćeš vijenac života. Dođi, Gospodine Isuse!” Blaženi Alojzije živio je kršćansku “mladost” prvih vjernika koji su željno iščekivali dolazak Isusov i zazivali: “Dođi, Gospodine Isuse!” – Maranatha!

Oče dobri, po zaslugama blaženog Alojzija Stepinca, daj nam stamenu nadu da nikad ne klonemo pod teškim udarcima vlastite sudbine, da se nikada ne ugasi svjetlo radosti i pouzdanja u tvoje veliko milosrđe, da uvijek spremni čekamo tvoj dolazak.
Amen.

Nakon razmatranja:
Litanije bl. Alojzija Stepinca
Molitva u čast bl. Alojzija Stepinca (2)

Oče naš. Zdravo Marijo. Slava Ocu.

Treći dan
Bl. Alojzije Stepinac
Apostol kršćanske ljubavi

Blaženi Alojzije ljubio je “Boga iznad svega radi njega samoga, a svoga bližnjega kao sama sebe iz ljubavi prema Bogu”. Bogoslovnu krepost ljubavi posjedovao je u herojskom stupnju. Bio je čovjek žive vjere koja je “ljubavlju djelotvorna”. Ljubav prema bližnjemu svjedoči istinitost naše ljubavi prema Bogu, kako uči apostol Ivan: “Rekne li tko ‘Ljubim Boga’, a mrzi brata svoga, lažac je. Jer tko ne ljubi brata koga vidi, Boga kojega ne vidi ne može ljubiti.” To je „nova zapovijed“, nepoznata i u Starom zavjetu, očitovana u Isusu Kristu u riječi i životu. Moramo ljubiti sve ljude Kristovom ljubavi.

Blaženi Alojzije Stepinac ljubio je Boga svom dušom, cijelim bićem svojim. Ljubav prema Bogu poticala ga je da sve radi na slavu Božju, da se u svemu vrši Božja volja. To je davalo smisao njegovu životu i radu.

Ljubav prema Bogu posvjedočio je ljubavlju prema bližnjemu. Blaženi Alojzije ljubio je svoga bližnjega Kristovom ljubavlju. Nije mogao proći pokraj siromaha i bijednika, a da mu ne pomogne. U njima je gledao svoju braću i prijatelje. Kao mladi svećenik obilazio je periferije grada gdje žive obitelji s brojnom djecom „na smetlištima starog sajmišta, u rupama zajedno sa štakorima i ostalom gamadi.“

Na njegov poticaj nadbiskup Bauer osniva 25. studenoga 1931. godine Caritas Zagrebačke nadbiskupije. Caritas je stvorio izvanredna djela milosrđa i u ratnim godinama čudesna djela. Spasio je tisuće ljudi od gladi u pasivnim dijelovima zemlje, preko 12000 djece spasio iz logora i očite smrti, pomogao tisućama logoraša i izbjeglica iz svih krajeva. Blaženi Alojzije bio je uvijek duša Caritasa i njegov najveći dobročinitelj.

Kada su počeli pristizati izbjeglice i prognanici iz Njemačke da izbjegnu nacističke logore, plinske komore, strijeljanja, većinom Židovi, odobrio je osnivanje Odbora za takve odbjegle i prognane i sam se stavio na čelo te akcije.

U ratnom vihoru vrata Nadbiskupskog dvora bila su otvorena svima bez razlike narodnosti, rase, svjetonazora. Našli su u njemu zaštitu i obranu progonjeni Hrvati i Srbi, Slovenci i Poljaci, Židovi i Romi ...

U svakom patniku i stradalniku, u svakom siromahu i prognaniku vidio je “Isusa koji u prilici krajnjeg siromaha kuca na vrata u srce”, prisjećajući se Isusovih riječi: “Što god učiniste jednome od ove moje najmanje braće, meni učiniste!”

Isticao je značajku kršćanstva, a to je Zakon ljubavi. U danima ratnog ludila, kada mržnja vlada u srcima i pretvara ljude u “čopor divljih zvijeri, upravo onako kao što ljubav pretvara u raj“, blaženi Alojzije govori o ljubavi prema svakom, pa i prema krvnom neprijatelju.

Pozivao je u svojim govorima, a posebno u svojim pismima iz krašićkog zatočeništva, na praštanje i pomirenje, na ljubav i molitvu za neprijatelje. Sam prednjači u tome. U svoje tri oporuke moli za “oproštenje ako je koga uvrijedio ili mu što nažao učinio”. Sa svoje strane “od srca opraštam svim svojim neprijateljima i progoniteljima kako nas je učio Krist Gospodin”.

Ljubav prema “krvavom i bezdušnom progonitelju” istaknuo je i papa sv. Ivan XXIII. na misi zadušnici u bazilici Svetog Petra u Vatikanu: “Nemojmo zaboraviti ozbiljan poziv u njegovoj oporuci, kojim nas potiče da postojano opraštamo i promičemo mir. Kako je nježna, kako je ganutljiva njegova prošnja kojom moli oproštenje, ako je možda bilo koga – usprkos čistoj i dobronamjernoj nakani – za života pa i samo malo uvrijedio! Kako je uzvišeno, što je ponovio riječi umirućeg Isusa: Oprosti im jer ne znaju što čine – u prilog onima koji su mu nanijeli tako nepravedne patnje. Plemenita je ta tvrdnja: Ne znaju što čine! Ona je tajna velike sućuti koja tragičnim bljeskom prodire u tajne čovječje izopačenosti i shvaćanja pojedinačnog kao i zajedničkog života, čemu smo svi mi svjedoci.”

To će istaknuti i papa sv. Ivan Pavao II. povodom proglašenja blaženim Alojzija Stepinca u Mariji Bistrici, 3. listopada 1998. godine: “Bl. Alojzije Stepinac s mnoštvom mučenika fašizma, nacizma i komunizma snažno poziva na praštanje i pomirbu. Oprostiti i pomiriti se, znači priznati bratom čak i onoga koji nam je nanio zlo, znači ne dopustiti da nas pobijedi zlo, nego zlo svladati dobrim.”

Daj nam, Gospodine, nasljedovati blaženog Alojzija Stepinca da umijemo i neprijatelje ljubiti i moliti za svoje progonitelje.
Amen.

Nakon razmatranja:
Litanije bl. Alojzija Stepinca
Molitva u čast bl. Alojzija Stepinca (2)

Oče naš. Zdravo Marijo. Slava Ocu.

Misa u čast
bl. Alojzija Stepinca

Ulazna pjesma

Evo pravog mučenika
koji je za Kristovo ime svoju krv prolio.
Nije se prepao prijetnje i suda
te je kraljevstvo nebesko stekao.

Zborna

Svemogući vječni Bože, ti si svom blaženom Alojziju biskupu pomogao da se za pravdu bori do smrti. Daj nam po njegovu zagovoru iz ljubavi prema tebi podnositi sve protivštine i svim bićem težiti za tobom, jedinim pravim životom.

Po Gospodinu našem Isusu Kristu, Sinu tvome, koji s tobom živi i kraljuje u jedinstvu Duha Svetoga Bog po sve vijeke vjekova. Amen.

Prvo čitanje (2 Kor1, 3-7. 8b-9. 12)

Čitanje Druge poslanice svetoga Pavla apostola Korinćanima

Blagoslovljen Bog i Otac Gospodina našega Isusa Krista, Otac milosrđa i Bog svake utjehe! On nas tješi u svakoj našoj nevolji da bismo i mi sve koji su u nevolji mogli tješiti onom utjehom kojom nas same tješi Bog.

Jer kao što su obilate patnje Kristove u nama, tako je po Kristu obilata i utjeha naša. Bili mi nevoljama pritisnuti, za vašu je to utjehu i spasenje; bili utješeni, za vašu je utjehu – djelotvornu: da strpljivo podnesete iste patnje koje i mi podnosimo. I tako je stamena nada naša o vama jer znamo: kao što ste zajedničari patnja, tako ste i utjehe.

Bijasmo prekomjerno, preko snage, opterećeni te smo već strepili i za život. Ali u sebi prihvatismo i smrtnu osudu da se ne bismo uzdali u same sebe, nego u Boga koji uskrisuje mrtve.

Ovo je naša slava: svjedočanstvo naše savjesti da smo u svijetu živjeli – osobito prema vama – u svetosti i iskrenosti Božjoj, ne u mudrosti tjelesnoj, nego u Božjoj milosti.

Riječ Gospodnja.

Pripjevni psalam (Ps 16, 1-2a. 5. 7-11)

Hvali, dušo moja, Gospodina.

Čuvaj me Bože, jer se tebi utječem.
Gospodinu rekoh: “Ti si moj gospodar!”
Gospodin mi je baština i čaša:
Ti u ruci držiš sudbinu moju.

*****

Blagoslivljam Gospodina koji me svjetuje,
te me i noću srce opominje.
Gospodin mi je svagda pred očima;
jer mi je zdesna, neću posrnuti.

*****

Stoga mi se raduje srce i kliče duša
pa i tijelo mi spokojno počiva.
Pokazat ćeš mi stazu života,
puninu radosti lica svoga.

*****

Aleluja

Blago čovjeku koji trpi kušnju jer će prokušan primiti vijenac života.

Evanđelje (Iv 12, 23-28)

Čitanje svetog Evanđelja po Ivanu

U ono vrijeme: Reče Isus svojim učenicima: “Došao je čas da se proslavi Sin čovječji. Zaista, zaista kažem vam: ako pšenično zrno, pavši na zemlju, ne umre, ostaje samo; ako li umre, donosi obilat rod.

Tko ljubi svoj život, izgubit će ga. A tko mrzi svoj život na ovome svijetu, sačuvat će ga za život vječni.

Ako mi tko hoće služiti, neka ide za mnom. I gdje sam ja, ondje će biti i moj služitelj. Ako mi tko hoće služiti, počastit će ga moj Otac.

Duša mi je sada potresena i što da kažem? Oče, izbavi me od ovoga časa? No, zato dođoh u ovaj čas! Oče, proslavi ime svoje!”

Riječ Gospodnja.

Darovna

Prinosimo ti, Gospodine, ove darove o spomendanu blaženoga mučenika Alojzija kojega nikakvo iskušenje nije moglo otrgnuti od jedinstva tvoga tijela. Po Kristu Gospodinu našemu.

Pričesna pjesma

Hoće li tko za mnom,
neka se odrekne samoga sebe,
neka uzme svoj križ
i neka ide za mnom,
govori Gospodin. (Mt 16, 24)

Popričesna

Okrijepio si nas, Gospodine, svetim otajstvima. Daj da nasljedujemo postojanost blaženoga Alojzija i postignemo nagradu postojanosti. Po Kristu Gospodinu našemu.

Alfa, križ, omega logoII. OSNOVNE MOLITVE

Znak
svetoga križa

U ime Oca +
i Sina i Duha Svetoga. Amen.

Oče naš

Oče naš, koji jesi na nebesima,
sveti se ime tvoje.
Dođi kraljevstvo tvoje.
Budi volja tvoja,
kako na nebu tako i na zemlji.
Kruh naš svagdanji daj nam danas.
I otpusti nam duge naše
kako i mi otpuštamo dužnicima našim.
I ne uvedi nas u napast,
nego izbavi nas od zla. Amen.

Zdravo Marijo

Zdravo Marijo,
milosti puna,
Gospodin s tobom,
blagoslovljena ti među ženama
i blagoslovljen plod utrobe tvoje, Isus.
Sveta Marijo,
Majko Božja,
moli za nas grešnike,
sada i na času smrti naše. Amen.

Slava Ocu

Slava Ocu i Sinu i Duhu Svetomu.
Kako bijaše na početku, tako i sada,
i vazda, i u vijeke vjekova. Amen.

Nicejsko-Carigradsko
vjerovanje

Vjerujem u jednoga Boga, Oca svemogućega,
stvoritelja neba i zemlje,
svega vidljivoga i nevidljivoga.
I u jednoga Gospodina Isusa Krista,
jedinorođenoga Sina Božjega.
Rođenog od Oca prije svih vjekova.
Boga od Boga, svjetlo od svjetla,
pravoga Boga od pravoga Boga.
Rođena, ne stvorena,
istobitna s Ocem,
po kome je sve stvoreno.
Koji je radi nas ljudi i radi našega spasenja
sišao s nebesa.
I utjelovio se po Duhu Svetom
od Marije Djevice:
i postao čovjekom.
Raspet također za nas:
pod Poncijem Pilatom mučen i pokopan.
I uskrsnuo treći dan, po Svetom Pismu.
I uzašao na nebo:
sjedi s desne Ocu.
I opet će doći u slavi
suditi žive i mrtve,
i njegovu kraljevstvu neće biti kraja.
I u Duha Svetoga,
Gospodina i životvorca;
koji izlazi od Oca i Sina.
Koji se s Ocem i Sinom skupa časti
i zajedno slavi;
koji je govorio po prorocima.
I u jednu svetu katoličku i
apostolsku Crkvu.
Ispovijedam jedno krštenje
za oproštenje grijeha.
I iščekujem uskrsnuće mrtvih.
I život budućega vijeka.
Amen.

Apostolsko vjerovanje

Vjerujem u Boga, Oca svemogućega,
Stvoritelja neba i zemlje.
I u Isusa Krista, Sina njegova jedinoga,
Gospodina našega,
koji je začet po Duhu Svetom,
rođen od Marije Djevice,
mučen pod Poncijem Pilatom,
raspet, umro i pokopan;
sašao nad pakao,
treći dan uskrsnuo od mrtvih;
uzašao na nebesa,
sjedi o desnu Boga Oca svemogućega;
odonud će doći suditi žive i mrtve.
Vjerujem u Duha Svetoga,
svetu Crkvu katoličku,
općinstvo svetih,
oproštenje grijeha,
uskrsnuće tijela
i život vječni.
Amen.

Ispovijest vjere Hrvata
katolika

Čvrsto vjerujem u Boga Oca i Sina i Duha Svetoga. Životom želim potvrditi svoj krsni savez s Bogom i tako obnoviti sveti pradjedovski zavjet vjere u Isusa Krista i vjernosti Katoličkoj Crkvi. Svoju odluku polažem u Bezgrešno srce presvete Bogorodice Marije. Amen.

Najvjernija Odvjetnice,
na braniku stoj,
čuvaj našu svetu vjeru
i hrvatski dom.

Alfa, križ, omega logoIII. PRIGODNE POBOŽNOSTI

ZAZIV DUHA SVETOGA

O dođi, Stvorče, Duše Svet,
pohodi duše vjernika,
poteci višnjom milosti
u grudi štono stvori ih.

Ti nazivaš se Tješitelj,
Blagodat Boga Svevišnjeg,
Studenac živi, Ljubav, Plam
i Pomazanje duhovno.

Darova sedam razdaješ,
ti prste desne Očeve,
od vječnog Oca obećan,
ti puniš usta besjedom.

Zapali svjetlo u srcu,
Zadahni dušu ljubavlju,
U nemoćima tjelesnim
Potkrepljuj nas bez prestanka.

Dušmana od nas otjeraj
i postojani mir nam daj!
Ispred nas idi, vodi nas,
da svakog zla se klonimo.

Daj Oca da upoznamo
i Krista, Sina njegova,
i u te, Duha njihova,
da vjerujemo sveudilj.

Sva slava Ocu vječnomu
i uskrslomu Sinu mu,
sa Tješiteljem Presvetim
nek bude sad i u vijeke! Amen.

P. Pošalji Duha svojega i postat će! (Aleluja.)
O. I obnovit ćeš lice zemlje! (Aleluja.)

P. Pomolimo se. Bože, koji si svjetlošću Duha Svetoga poučio srca vjernih, daj da u tom istom Duhu što je pravo mislimo i njegovoj se utjesi vazda radujemo. Po Kristu Gospodinu našemu. Amen.

Dođi, Duše Presveti

Dođi, Duše Presveti,
sa neba nas posjeti
zrakom svoje milosti.

Dođi, Oče ubogih,
djelitelju dara svih,
dođi srca svjetlosti.

Tješitelju tako blag,
ti nebeski goste drag,
pun miline, hlade tih.

Umornima odmore,
u vrućini lahore,
razgovore žalosnih.

Sjaju svjetla blaženog,
sjaj u srcu puka svog,
napuni nam dušu svu.

Bez božanstva tvojega
čovjek je bez ičega,
tone sav u crnom zlu.

Nečiste nas umivaj,
suha srca zalivaj,
vidaj rane ranjenim.

Mekšaj ćudi kamene,
zagrij grudi ledene,
ne daj nama putem zlim.

Svim što vjeru imaju,
što se u te ufaju,
sedam svojih dara daj.

Daj nam krepost zaslužnu
i smrt lijepu, blaženu,
daj vjekovit svima raj. Amen.

Tebe Boga hvalimo

Tebe Boga hvalimo,
vjerno ispovijedamo,
vječnog Oca slavimo,
složnim glasom pjevamo.
Na nebesim’ anđeli
štuju te s arkanđeli’.

Kerubini smjerno svi
duboko se klanjaju.
Serafini složno ti
jednim glasom pjevaju:
Svet, svet, svet je Gospod Bog,
kralj preslavni puka svog!

P. Blagoslivljajmo Oca i Sina sa Svetim Duhom!
O. Hvalimo i uzvisujmo ga u vijeke!
P. Blagoslovljen si, Gospodine, na svodu nebeskom!
O. I dostojan hvale i slavan i uzvisivan dovijeka!
P. Gospodine, usliši molitvu moju!
O. I vapaj moj k tebi da dođe!
P. Gospodin s vama!
O. I s duhom tvojim!

P. Pomolimo se. Bože, čijem milosrđu nema mjere i čije dobrote je beskrajno blago, premilostivomu veličanstvu tvojemu zahvaljujemo na udijeljenim darovima i molimo vazda tvoju blagost: ne ostavi onih kojima na njihove molbe daješ što prose, već ih pripravi na buduću nagradu. Po Kristu Gospodinu našemu. Amen.

Alfa, križ, omega logoIV. POBOŽNOST BOŽJEMU MILOSRĐU

Devetnica
Božjemu milosrđu

Prvi dan

Isus: Dovedi mi danas cijelo čovječanstvo, a osobito sve grešnike i uroni ih u more mojega milosrđa. Time me tješiš u gorkoj žalosti u koju me utapa gubitak duša.
Molitva s. Faustine: Premilosrdni Isuse, tvoja je osobina praštanje i smilovanje prema nama, stoga ne gledaj naše grijehe, nego naše pouzdanje u tvoju beskonačnu dobrotu. Primi nas da trajno boravimo u tvome premilostivom Srcu i nikada nas ne puštaj iz njega. To te molimo po tvojoj ljubavi koja te sjedinjuje s Ocem i Duhom Svetim.
Vječni Oče, svrni svoj milostivi pogled na cijelo čovječanstvo, naročito na jadne grešnike koje je Isus prigrlio u svome premilosrdnom srcu. Po njegovoj pregorkoj muci iskaži nam svoje milosrđe kako bismo dovijeka mogli slaviti i hvaliti svemoć tvoga milosrđa. Amen.

Na kraju se moli Krunica Božjega milosrđa.

Drugi dan

Isus: Danas mi dovedi duše svećenika i redovnika i uroni ih u moje neizmjerno milosrđe. One su mi dale snagu podnijeti pregorku muku. Po njima se kao kroz rukavce izlijeva moje milosrđe na čitavo čovječanstvo.
Molitva s. Faustine: Premilosrdni Isuse, od kojega dolazi sve što je dobro, izlij svoju milost na nas kako bismo mogli vršiti dostojna djela milosrđa, tako da oni koji nas gledaju mogu veličati Oca milosrđa koji je na nebu.
Vječni Oče, svrni svoj milostivi pogled na one koje si izabrao za radnike u svome vinogradu, na duše svećenika i redovničkih osoba i daruj im snagu svoga blagoslova. Po ljubavi Isusova srca koje ih je prigrlilo, udijeli im svoju snagu i svjetlo kako bi mogli druge voditi na putu spasenja i kako bi dovijeka mogli hvaliti tvoje bezgranično milosrđe. Amen.

Na kraju se moli Krunica Božjega milosrđa.

Treći dan

Isus: Danas mi dovedi sve pobožne i vjerne duše i uroni ih u more mojega milosrđa. Te su me duše tješile na križnome putu i bile kapi okrjepe usred mora gorčine.
Molitva s. Faustine: Premilosrdni Isuse, ti svima obilato dijeliš milosti iz neiscrpivog blaga svojega milosrđa. Primi nas u svoje premilosrdno Srce i nikada nas ne puštaj iz njega. To te molimo po neshvatljivoj ljubavi kojom tvoje srce izgara za nebeskog Oca.
Vječni Oče, svrni svoj milosrdni pogled na vjerne duše kao nasljedstvo svojega Sina. Po njegovoj pregorkoj muci udijeli im svoj blagoslov i trajno ih zaštiti kako nikada ne bi izgubile ljubav i blago svete vjere i kako bi s četama anđela i svetaca dovijeka mogle veličati tvoje beskrajno milosrđe. Amen.

Na kraju se moli Krunica Božjega milosrđa.

Četvrti dan

Isus: Danas mi dovedi duše pogana i onih koji me još nisu upoznali. I na njih sam mislio u svojoj gorkoj muci. Njihov je budući žar tješio Srce moje. Uroni ih u more mojega milosrđa.
Molitva s. Faustine: Premilosrdni Isuse, ti si svjetlo cijeloga svijeta. Primi u okrilje svoga premilosrdnog Srca duše pogana i onih koji te još ne poznaju. Neka ih prosvijetle zrake tvoje milosti kako bi zajedno s nama mogle veličati tvoje čudesno milosrđe i nikada ih ne puštaj iz okrilja svog premilosrdnog Srca.
Vječni Oče, svrni svoj milosrdni pogled na duše pogana i onih koji te još ne poznaju, ali koje je Isus prigrlio u svome premilosrdnom Srcu. Privedi ih k svjetlu evanđelja. Te duše ne znaju kako je radost ljubiti tebe. Obdari ih svojim milostima kako bi dovijeka mogle veličati darežljivost tvoga milosrđa. Amen.

Na kraju se moli Krunica Božjega milosrđa.

Peti dan

Isus: Danas mi dovedi duše heretika i odmetnika i uroni ih u more mojega milosrđa. U gorkoj muci razdirale su mi tijelo i srce – moju Crkvu. Kada se vraćaju u jedinstvo Crkve, zacjeljuju moje rane i na taj mi način ublažavaju muke.
Molitva s. Faustine: Premilosrdni Isuse, ti si sama dobrota. Ti ne uskraćuješ svjetla onima koji ga traže od tebe. Primi u svoje premilosrdno Srce duše krivovjeraca i otpadnika. Privuci ih svojom svjetlošću u jedinstvo Crkve i nikada ih ne puštaj iz svoga premilosrdnoga Srca, nego učini da i oni slave darežljivost tvoga milosrđa.
Vječni Oče, svrni svoj milosrdni pogled na duše krivovjeraca i otpadnika koji su potratili tvoje blagoslove i zloupotrijebili tvoje milosti tvrdokorno ustrajući u svojim pogreškama. Ne gledaj njihove pogreške, nego ljubav tvoga Sina i njegovu pregorku muku koju je podnosio zbog njih jer je i njih prigrlio u svome premilosrdnom Srcu. Učini to kako bi i te duše mogle dovijeka slaviti tvoje veliko milosrđe. Amen.

Na kraju se moli Krunica Božjega milosrđa.

Šesti dan

Isus: Danas mi dovedi tihe i ponizne duše te duše male djece i uroni ih u more mojega milosrđa. Te su duše najsličnije mojemu Srcu. One su me krijepile u mojoj gorkoj smrtnoj muci; vidio sam ih kao zemaljske anđele što bdiju uz moje oltare. Na njih izlijevam rijeke svojih milosti. Samo ponizna duša sposobna je primiti moje milosti. Poniznim dušama darujem svoje povjerenje.
Molitva s. Faustine: Premilosrdni Isuse, ti sam si rekao: “Učite od mene, ja sam krotka i ponizna srca.” Primi u svoje premilosrdno Srce sve krotke i ponizne duše, kao i duše male djece. Te duše razveseljuju cijelo nebo i najdraže su nebeskom Ocu. One su kao mirisni buket pred Božjim prijestoljem i sam Bog uživa u njihovu mirisu. Te duše trajno borave u tvome premilosrdnom Srcu i bez prestanka pjevaju hvalospjeve ljubavi i milosrđa.
Vječni Oče, svrni svoj milosrdni pogled na krotke i ponizne duše te duše male djece koje trajno borave u premilosrdnom Isusovom srcu. Te duše su najsličnije tvome Sinu. Njihov miomiris se izdiže sa zemlje i dopire do tvoga prijestolja. Oče milosrđa i svake dobrote, molim te, po ljubavi koju gajiš za te duše i po zadovoljstvu koje ti one pričinjaju, blagoslovi cijeli svijet kako bi sve duše zajedno dovijeka mogle pjevati tvome milosrđu. Amen.

Na kraju se moli Krunica Božjega milosrđa.

Sedmi dan

Isus: Danas mi dovedi duše koje posebno časte i slave moje milosrđe i uroni ih u moje milosrđe. Te su duše najčešće oplakivale moju muku i one su najdublje prodrle u moj duh. One su živo ogledalo mojega milosrdnog Srca. Te duše svijetlit će u budućemu životu posebnom svjetlošću. Ni jedna od njih neće propasti u ognju paklenomu, u času njihove smrti posebno ću se brinuti za svaku od njih.
Molitva s. Faustine: Premilosrdni Isuse, tvoje Srce je sama ljubav, stoga primi u okrilje svoga premilosrdnoga Srca duše onih koji osobito štuju i veličaju tvoje milosrđe. Te su duše ojačane samom Božjom snagom i, uzdajući se u tvoje milosrđe, pobjeđuju svaku muku i kušnju. One su sjedinjene s Isusom i na svojim ramenima nose cijelo čovječanstvo. One neće biti izložene strogom sudu jer će ih u času smrti pratiti tvoje milosrđe.
Vječni Oče, svrni svoj milostivi pogled na duše koje štuju i slave tvoje najveće svojstvo – tvoje neizmjerno milosrđe. I njih je Isus prigrlio u svome premilosrdnom Srcu. Te duše su živo evanđelje, njihove su ruke pune djela milosrđa, a njihov duh preplavljen radošću pjeva hvalospjeve milosrđa Višnjemu. Molim te, Bože, iskaži im svoje milosrđe po njihovoj nadi i uzdanju koje imaju u tebe. Neka se na njima ispuni Isusovo obećanje: “Osobno ću braniti, kao svoju čast već za života, a naročito u času smrti, one duše koje štuju moje neizmjerno milosrđe.” Amen.

Na kraju se moli Krunica Božjega milosrđa.

Osmi dan

Isus: Danas mi dovedi duše koje su u tamnici čistilišta i uroni ih u ponor mojega milosrđa. Neka rijeke moje krvi ohlade njihov oganj. Te duše posebno ljubim jer daju zadovoljštinu mojoj pravednosti. U tvojoj je moći donijeti im olakšanje. Uzmi iz blaga moje Crkve sve oproste i prikazuj za njih ... O, kada bi znala njihove muke, neprestano bi za njih prinosila duhovnu milostinju i plaćala njihove dugove mojoj pravednosti.
Molitva s. Faustine: Premilosrdni Isuse, sam si rekao da želiš milosrđe, stoga ja u tvoje premilosrdno Srce uranjam duše iz čistilišta, duše koje su ti tako drage, ali koje moraju dati zadovoljštinu tvojoj pravednosti. Neka rijeke krvi i vode, koje su potekle iz tvojega Srca, ugase plamen čistilišne vatre, tako da i tamo može biti slavljena snaga tvoga milosrđa.
Vječni Oče, milostivo pogledaj duše koje pate u čistilištu, a koje su utkane u premilosrdno srce Isusovo. Molim te, po pregorkoj muci tvojega Sina Isusa i po pregorkoj muci kojom je bila preplavljena njegova presveta duša, iskaži milost dušama koje su izvrgnute tvojoj pravednosti. Pogledaj na njih kroz rane svojega preljubljenoga Sina Isusa jer mi čvrsto vjerujemo da su tvoja dobrota i smilovanje neizmjerni. Amen.

Na kraju se moli Krunica Božjega milosrđa.

Deveti dan

Isus: Danas mi dovedi ozeble duše i uroni ih u ponor mojega milosrđa. Te duše najbolnije ranjavaju Srce moje. Moja je duša u Maslinskome vrtu doživjela najveće gađenje zbog ozeble duše. One su bile povod mojim riječima: “Oče, ukloni ovaj kalež, ako je to volja tvoja.” Za njih je moje milosrđe posljednja slamka spasa.
Molitva s. Faustine: Premilosrdni Isuse, ti si čista samilost, stoga privodim mlake duše pod okrilje tvoga premilosrdnog Srca. Neka se vatra tvoje čiste ljubavi ponovno rasplamsa u tim mrtvim dušama, koje nalikuju na leševe, koje su ti zbog toga nanijele toliko patnje. Premilosrdni Isuse, iskaži svemoć svoga milosrđa ih i privuci ih žaru svoje ljubavi. Podari im svoju svetu ljubav, jer ti sve možeš.
Vječni Oče, svrni svoj milostivi pogled na mlake duše koje su, unatoč svemu, utkane u premilosrdno srce Isusovo. Oče milosrđa, molim te, po pregorkoj muci tvojega Sina i po njegovoj trosatnoj agoniji na križu, dopusti tim dušama da veličaju bezdan tvoga milosrđa. Amen.

Na kraju se moli Krunica Božjega milosrđa.

Krunica Božjega milosrđa

Na prva tri zrnca
Oče naš. Zdravo Marijo. Vjerovanje.
Slijedi pet desetica.

Velika zrnca
Vječni Oče, prikazujem ti tijelo i krv, dušu i božanstvo preljubljenoga Sina tvojega, Gospodina našega Isusa Krista, kao zadovoljštinu za grijehe naše i cijeloga svijeta.

Mala zrnca
Po njegovoj pregorkoj muci, budi milosrdan nama i cijelomu svijetu.

Završetak krunice
Sveti Bože, sveti jaki Bože, sveti besmrtni Bože, smiluj se nama i cijelomu svijetu!
(triput)

Zaključna molitva
O krvi i vodo što potekoste iz Srca Isusova kao izvor milosrđa za nas, uzdam se u tebe!
Marijo, Majko milosrđa, moli za nas!

Isuse, uzdam se u tebe! (triput)

Smiluj se nama i cijelomu svijetu, Gospodine!

Zazivi
Božjemu milosrđu

Gospodine, smiluj se!
Kriste, smiluj se!
Gospodine, smiluj se!
Kriste, čuj nas!
Kriste, usliši nas!
Oče nebeski, Bože, smiluj nam se!
Sine, Otkupitelju svijeta, Bože, smiluj nam se!
Duše Sveti, Bože, smiluj nam se!
Sveto Trojstvo, jedan Bože, smiluj nam se!

Milosrđe Božje, ti neshvatljiva tajno Presvetoga Trojstva, uzdam se u tebe!
Milosrđe Božje, ti izrazu njegove najveće moći, uzdam se u tebe!
Milosrđe Božje, koje si se objavilo u stvaranju nebeskih duhova, uzdam se u tebe!
Milosrđe Božje, koje si nas iz ništavila pozvalo u život, uzdam se u tebe!
Milosrđe Božje, koje obuhvaćaš čitav svijet, uzdam se u tebe!
Milosrđe Božje, koje nam daruješ besmrtan život, uzdam se u tebe!
Milosrđe Božje, koje nas zaštićuješ od zasluženih kazna, uzdam se u tebe!
Milosrđe Božje, koje nas oslobađaš od bijede grijeha, uzdam se u tebe!
Milosrđe Božje, koje nam u Riječi što je Tijelom postala daruješ opravdanje, uzdam se u tebe!
Milosrđe Božje, koje se na nas izlijevaš iz rana Kristovih, uzdam se u tebe!
Milosrđe Božje, koje nam izvireš iz presvetoga Srca, uzdam se u tebe!
Milosrđe Božje, koje si nam dalo presvetu Djevicu za Majku milosrđa, uzdam se u tebe!
Milosrđe Božje, vidljivo u ustanovljenju Crkve koja obuhvaća cijeli svijet, uzdam se u tebe!
Milosrđe Božje, vidljivo u ustanovljenju i dijeljenju svetih sakramenata, uzdam se u tebe!
Milosrđe Božje, neograničeno u sakramentu krštenja i pokore, uzdam se u tebe!
Milosrđe Božje, neizmjerno u sakramentu oltara i svećeništva, uzdam se u tebe!
Milosrđe Božje, koje si nas pozvalo k svetoj vjeri, uzdam se u tebe!
Milosrđe Božje, u obraćenju grešnika, uzdam se u tebe!
Milosrđe Božje, koje posvećuješ pravednike, uzdam se u tebe!
Milosrđe Božje, koje usavršuješ svete, uzdam se u tebe!
Milosrđe Božje, vrelo bolesnicima i patnicima, uzdam se u tebe!
Milosrđe Božje, utjeho i blago svih onih koji su skršena srca, uzdam se u tebe!
Milosrđe Božje, ufanje onih koji očajavaju, uzdam se u tebe!
Milosrđe Božje, koje uvijek i svugdje pratiš sve ljude, uzdam se u tebe!
Milosrđe Božje, koje nas ispunjaš milostima, uzdam se u tebe!
Milosrđe Božje, mire umirućih, uzdam se u tebe!
Milosrđe Božje, koje nas čuvaš od paklenoga ognja, uzdam se u tebe!
Milosrđe Božje, koje olakšavaš patnje dušama u čistilištu, uzdam se u tebe!
Milosrđe Božje, ti slasti i neizmjerna radosti sviju svetih, uzdam se u tebe!
Milosrđe Božje, beskrajno u svim tajnama vjere, uzdam se u tebe!
Milosrđe Božje, neiscrpivi izvore čudesa, uzdam se u tebe!

P. Bog je milosrdan i pun samilosti, spor na srdžbu i pun dobrote.
O. Zato ću dovijeka klicati milosrđu Božjem.

P. Pomolimo se: O, vječni Bože, čije je milosrđe neistraživo i čije je blago smilovanja neiscrpivo, milosno pogledaj na nas i umnoži u nama svoje milosrđe da u teškim trenucima ne očajavamo i ne budemo obeshrabreni, nego da se predamo s velikim povjerenjem u tvoju svetu volju, koja je sama ljubav i smilovanje! Po Gospodinu našemu Isusu Kristu, Kralju milosrđa, koji nam s tobom i Duhom Svetim iskazuje milosrđe u sve vijeke vjekova.
Amen.

Alfa, križ, omega logoV. EUHARISTIJSKE POBOŽNOSTI

Pohod Presvetom oltarskom sakramentu

Klanjamo ti se, presveti Gospodine Isuse Kriste, ovdje i po svim crkvama tvojim koje su po cijelome svijetu i blagoslivljamo te jer si po svojem svetom križu otkupio svijet.

O Sveta gozbo, na kojoj se Krist blaguje,
slavi se spomen muke njegove,
duša se napunja milošću
i daje nam se zalog buduće slave.

P. Kruh s neba dao si njima. (Aleluja.)
O. Koji svaku slast u sebi ima. (Aleluja.)

P. Pomolimo se: Bože, koji si nam u divnom sakramentu ostavio uspomenu Muke svoje, podaj nam, molimo, tako častiti sveta otajstva tijela i krvi tvoje da vazda osjećamo u sebi plod otkupljenja tvojega. Koji živiš i kraljuješ u vijeke vjekova. Amen.

EUHARISTIJSKO KLANJANJE

Kod izlaganja Presvetog triput se pjeva:

Svet, svet, svet, svet i presvet!
Isus u Oltarskomu sakramentu svetomu.

Divnoj dakle

Divnoj dakle Tajni ovoj
klanjajmo se smjerno mi,
Stari zakon žrtvi novoj,
nek se sada ukloni.
Vjera duši čovjekovoj
nek spoznanje dopuni.

Bogu Ocu, Bogu Sinu
hvala s pjesmom radosnom,
slavimo im veličinu,
častimo ih dušom svom,
k Duhu Svetom nek se vinu
glasi s dikom jednakom. Amen.

P. Kruh s neba dao si njima. (Aleluja.)
O. Koji svaku slast u sebi ima. (Aleluja.)

P. Pomolimo se. Bože, koji si nam u divnom sakramentu ostavio uspomenu muke svoje, podaj nam, molimo, tako častiti sveta otajstva tijela i krvi tvoje da vazda osjećamo u sebi plod otkupljenja tvojega. Koji živiš i kraljuješ u vijeke vjekova. Amen.

Pohvale Imenu Božjem

Blagoslovljen budi Bog!
Blagoslovljeno njegovo sveto Ime!
Blagoslovljen Isus Krist, pravi Bog i pravi čovjek!
Blagoslovljeno Ime Isusovo!
Blagoslovljeno presveto Srce Isusovo!
Blagoslovljena predragocjena Krv Isusova!
Blagoslovljen Isus u Presvetom oltarskom sakramentu!
Blagoslovljen Duh Sveti, Utješitelj!
Blagoslovljena velika Bogorodica, presveta Djevica Marija!
Blagoslovljeno sveto i bezgrešno njezino začeće!
Blagoslovljeno njezino slavno uznesenje!
Blagoslovljeno ime Marije, Djevice i Majke!
Blagoslovljen sveti Josip, njezin prečisti zaručnik!
Blagoslovljen Bog u svojim anđelima i svojim svetima!
Amen.

Na kraju se pjeva:

Ne ostavi nas nigdar,
blagoslovi nas svigdar,
budi s nama svaki čas,
Isus’, Spasitelju naš!

Slavno budi ime Isus,
slavno ime Marija!
Ime Isus slavno budi,
slavno ime Marija!

Dušo Kristova

Dušo Kristova, posveti me!
Tijelo Kristovo, spasi me!
Krvi Kristova, napoji me!
Vodo iz prsiju Kristovih, operi me!

Muko Kristova, okrijepi me!
O dobri Isuse, usliši me!
Među rane svoje sakrij me!
Ne dopusti da se odijelim od tebe!

Od neprijatelja zlobnoga brani me!
Na času smrti moje zovni me!
I zapovjedi mi da dođem k tebi
da te sa svetima tvojim
hvalim i slavim
u vijeke vjekova!
Amen.

Alfa, križ, omega logoVI. KRIŽNI PUT

Pripravna molitva

Premilostivi Bože, Isuse Kriste! Evo duša moja s rastuženom Majkom tvojom Marijom ide za tobom i prati te na teškom putu tvoje pregorke muke. Okrijepi me svojom milošću da mogu strpljivo nositi svoj križ što sam ga grijesima svojim zaslužio. Daj mi jakost da ne klonem i ne iznemognem na tom putu. Daj da mi svaka postaja bude korak u nebo. Amen

Stala plačuć’ tužna Mati,
gledala je kako pati
Sin joj na križ uzdignut.

Prva postaja
Isusa osuđuju na smrt

P. Klanjamo ti se, Kriste, i blagoslivljamo te.
O. Jer si po svojem svetom križu otkupio svijet.

Gledaj nedužnoga Isusa gdje stoji pred sucem! Slušaj kako ga krivo potvaraju i tuže, a on i ne otvara svojih usta! Razdraženi narod, koji ga je prije nekoliko dana slavio kao kralja, mahnito viče: “Raspni ga, raspni!” Osudiše ga, a on prima drage volje osudu, samo da nas oslobodi od osude vječnoga prokletstva.

Pomolimo se. Gospodine Isuse! Na tu nepravednu osudu pristao sam i ja po grijehu. Ah, i ja sam te zlim življenjem svojim osudio. Oprosti mi! Daj mi milost da i ja krotko i strpljivo primam krivi sud te da se riješim osude na vječne muke. Amen.

Oče naš. Zdravo Marijo. Slava Ocu.

P. Smiluj nam se, Gospodine!
O. Smiluj nam se!

Dušom njenom razboljenom,
rastuženom, ražaljenom,
prolazio mač je ljut.

Druga postaja
Isus prima na se križ

P. Klanjamo ti se, Kriste, i blagoslivljamo te.
O. Jer si po svojem svetom križu otkupio svijet.

Gledaj teški križ što ga navališe na Isusa njegovi neprijatelji. Ne nosi ga on za sebe, već za tebe i za čitav svijet. Grijesi tvoji i grijesi sviju ljudi tište sveta ramena njegova, a ti se još ne želiš popraviti! Skini sa sebe što prije teško breme svojih grijeha u skrušenoj i valjanoj ispovijedi.

Pomolimo se. Preblagi Spasitelju, Isuse Kriste! Ti si dragovoljno primio na sebe križ što ti ga prirediše grijesi moji i grijesi svega svijeta. Daj mi milost da oćutim teško breme svojih grijeha i da ih skrušeno oplačem. Amen.

Oče naš. Zdravo Marijo. Slava Ocu.

P. Smiluj nam se, Gospodine!
O. Smiluj nam se!

O koliko ucviljena
bješe ona uzvišena
Majka Sina jedinog!

Treća postaja
Isus pada prvi put pod križem

P. Klanjamo ti se, Kriste, i blagoslivljamo te.
O. Jer si po svojem svetom križu otkupio svijet.

Kako su teški naši grijesi! Pod njihovim teretom pada onaj koji sve drži svemoćnom riječju svojom, a pada zato da se mi podignemo iz zloća svojih. Gledaj kako Isus strpljivo podnosi sve pogrde i nemile udarce! A ti se tužiš na svaku malenkost i nepromišljeno mrmljaš, ti koji si i više toga zaslužio.

Pomolimo se. Nedužni Isuse Kriste! Pod težinom grijeha mojih padaš ti da mene bijednika podigneš. Okrijepi me, dragi Isuse, da nikada više ne padnem u grijeh! Daj mi milost da me nikakvo zlo ne odijeli od ljubavi tvoje. Amen.

Oče naš. Zdravo Marijo. Slava Ocu.

P. Smiluj nam se, Gospodine!
O. Smiluj nam se!

Bol bolova sve to ljući
blaga Mati gledajući
muke slavnog Sina svog

Četvrta postaja
Isus susreće svoju svetu Majku

P. Klanjamo ti se, Kriste, i blagoslivljamo te.
O. Jer si po svojem svetom križu otkupio svijet.

Gledaj žalosnu Majku Isusovu kako rasplakana ide za Sinom svojim! Oh, kolika joj bol obuze srce kada ga vidje onako nagrđena i izmučena! A tko joj prouzroči toliku bol? Mi i naši grijesi. Hoćemo li i nadalje svojim grijesima zadavati bol svetoj Majci Spasiteljevoj? Ne, nikada više!

Pomolimo se. Predragi Isuse! Molim te za onu tugu, što si je podnio kad si susreo Majku svoju: udijeli mi pravu pobožnost prema svetoj Majci svojoj. A ti, prežalosna Majko, pomozi mi da se uvijek spominjem muke Sina tvoga i da po njoj dođem u nebo. Amen.

Oče naš. Zdravo Marijo. Slava Ocu.

P. Smiluj nam se, Gospodine!
O. Smiluj nam se!

Koji čovjek ne bi plak’o
Majku Božju videć’ tako
u tjeskobi tolikoj?

Peta postaja
Šimun Cirenac pomaže Isusu nositi križ

P. Klanjamo ti se, Kriste, i blagoslivljamo te.
O. Jer si po svojem svetom križu otkupio svijet.

Spasitelj je tako iznemogao da već ne može nositi križ, ali tvrdo srce ljudsko nema smilovanja. Isus je mnogoga bolesnika ozdravio, mnogomu mrtvacu vratio život; sada sam treba pomoći, ali mu nema nikoga u pomoć. Ne preosta, dakle, drugo neprijateljima njegovim, već da prisile Šimuna te pomogne Isusu nositi križ. O, sretna li Šimuna! A kako ti nosiš križ?

Pomolimo se. Premili moj Isuse! Prosvijetli me svojom milošću da spoznam kolika je vrijednost tvojega križa i daj mi milost da križ koji mi šalješ zagrlim i nosim drage volje dokle god ti hoćeš. Amen.

Oče naš. Zdravo Marijo. Slava Ocu.

P. Smiluj nam se, Gospodine!
O. Smiluj nam se!

Tko protužit’ neće s Čistom,
kada vidi gdje za Kristom
razdire se srce njoj?

Šesta postaja
Veronika pruža Isusu rubac

P. Klanjamo ti se, Kriste, i blagoslivljamo te.
O. Jer si po svojem svetom križu otkupio svijet.

Među silnom svjetinom koja se naslađivala mukama Isusovim našla se jedna pobožna žena te požali Isusa. Ona mu pruži rubac da otare svoje krvavo lice. A za nagradu vraća joj Spasitelj sliku presvetoga obraza svoga utisnutu u rubac. Kako je lijepo ogledalo dobila sveta Veronika! Ogledaj se u to ogledalo često!

Pomolimo se. Predobri Isuse, koji si smrtnim znojem lica svoga meni spasio život: daj, povrati duši mojoj ljepotu koju je na krštenju primila! Daj mi onako nježno srce kakvim ti je sveta Veronika pružila rubac, pa i meni utisni u srce biljege muke svoje. Amen.

Oče naš. Zdravo Marijo. Slava Ocu.

P. Smiluj nam se, Gospodine!
O. Smiluj nam se!

Zarad grijeha svoga puka
gleda njega usred muka,
i gdje bičem bijen bi.

Sedma postaja
Isus pada drugi put pod križem

P. Klanjamo ti se, Kriste, i blagoslivljamo te.
O. Jer si po svojem svetom križu otkupio svijet.

Eto, i opet pada Isus, da iz gliba grijeha podigne tebe i sve ljude. Kako ga moraju boljeti rane na presvetom tijelu! Ali još više negoli rane bole ga tvoji grijesi, u koje jednako padaš. Prigni već jednom oholu glavu svoju, budi od srca ponizan i nauči se, Bogu za ljubav i za pokoru svojih grijeha, strpljivo podnositi svaki križ!

Pomolimo se. Ljubljeni Isuse! Ti opet padaš pod teškim bremenom križa. Molim te za boli što si ih oćutio kod ovoga pada: uzdigni me iz grijeha mojih i ne daj da se ikada više u njih povratim. Amen.

Oče naš. Zdravo Marijo. Slava Ocu.

P. Smiluj nam se, Gospodine!
O. Smiluj nam se!

Gleda svoga milog Sina
ostavljena sred gorčina,
gdje se s dušom podijeli.

Osma postaja
Isus tješi jeruzalemske žene

P. Klanjamo ti se, Kriste, i blagoslivljamo te.
O. Jer si po svojem svetom križu otkupio svijet.

Bogoljubne žene požališe Isusa kad ga vidješe svega krvava i izranjena, i zato uzeše nad njim plakati. A Isus im reče: “Kćeri jeruzalemske, ne oplakujte mene, nego oplakujte sebe i djecu svoju!” I tebi Isus veli isto što je rekao ženama: “Ne oplakuj, sinko, mene, nego oplakuj sebe i grijehe svoje!” A gdje su tvoje suze, da oplačeš grijehe svoje?

Pomolimo se. Premili Isuse, koji voliš da oplakujem grijehe svoje, negoli muke tvoje, daj mi milost da skrušenim srcem oplačem grijehe i uvrede što sam ti ih nanio i da zavrijedim veseliti se s tobom u kraljevstvu nebeskom. Amen.

Oče naš. Zdravo Marijo. Slava Ocu.

P. Smiluj nam se, Gospodine!
O. Smiluj nam se!

Vrelo milja, slatka Mati,
bol mi gorku osjećati,
daj, da s tobom procvilim!

Deveta postaja
Isus pada treći put pod križem

P. Klanjamo ti se, Kriste, i blagoslivljamo te.
O. Jer si po svojem svetom križu otkupio svijet.

Po treći put pada Isus pod križem, ali ga ne prestaje nositi dok ne dovrši djelo spasenja roda ljudskoga. Zašto ti ne želiš nositi križ koji te vodi u nebo? U križu je spasenje, u križu je zaštita i obrana, u križu je život. Zato prigrli križ da živiš uvijeke!

Pomolimo se. Premili Isuse, koji si od silne muke i po treći put pao pod križem, ali se opet pridigao i prigrlio teški križ da dovršiš za me žrtvu, daj mi jakost i ustrajnost da sa strahom i trepetom mislim na spasenje duše svoje i da me breme grijeha ne obori u ponor vječni odakle nema spasenja. Amen.

Oče naš. Zdravo Marijo. Slava Ocu.

P. Smiluj nam se, Gospodine!
O. Smiluj nam se!

Neka ljubav srca moga
gori sveđ za Krista Boga
da mu u svem omilim.

Deseta postaja
Isusa svlače

P. Klanjamo ti se, Kriste, i blagoslivljamo te.
O. Jer si po svojem svetom križu otkupio svijet.

Gledaj kako krvnici Isusovi i odijelo s njega svukoše! Oh, strahote! Gol stoji Bog koji sve odijeva! Njegovo presveto i prečisto tijelo ruglu se izvrgava. Zbog naše tašte gizde i puste taštine mora on podnositi toliku sramotu; mora biti bez odijela da nas zaodjene odijelom nedužnosti koju smo izgubili sramotnim mislima, riječima i djelima.

Pomolimo se. Nedužni Isuse, koji si na Kalvariji bio sramotno svučen, daj mi milost da i ja svučem sa sebe staru zlu ćud i zle požude. Daj da sve što je taštim ljudima slatko, meni bude gorko, a ti jedini da mi budeš prava slast i utjeha. Amen.

Oče naš. Zdravo Marijo. Slava Ocu.

P. Smiluj nam se, Gospodine!
O. Smiluj nam se!

Rane drage, Majko sveta,
Spasa za me razapeta
tisni usred srca mog!

Jedanaesta postaja
Isusa pribijaju na križ

P. Klanjamo ti se, Kriste, i blagoslivljamo te.
O. Jer si po svojem svetom križu otkupio svijet.

Promisli kako oštrim čavlima pribijaju na križ svete ruke Isusove koje su toliko dobra učinile ljudima! Promisli kako mu probijaju noge koje su koračale jedino za spasenje ljudsko! Što si ti zaslužio koji si rukama svojim tolike nepravde počinio, koji si često stupao po zabranjenom i krivom putu? Pravdi se Božjoj mora svakako potpuno zadovoljiti: bolje na ovom svijetu, negoli na drugom.

Pomolimo se. Klanjam ti se, Isuse moj, i molim te za svetu muku tvoju: daj da mi protrnu sva uda od svetoga straha. Daj da razapnem grešne požude tijela svoga i da vazda budem tvoj. Amen.

Oče naš. Zdravo Marijo. Slava Ocu.

P. Smiluj nam se, Gospodine!
O. Smiluj nam se!

Neka dođu i na mene
patnje za me podnesene
Sina tvoga ranjenog.

Dvanaesta postaja
Isus umire na križu

P. Klanjamo ti se, Kriste, i blagoslivljamo te.
O. Jer si po svojem svetom križu otkupio svijet.

U groznim mukama visi Spasitelj na križu, a neprijatelji ga njegovi još ruže i grde. Ali on ih ne proklinje, već za njih moli: “Oče, oprosti im, jer ne znaju što čine!” Opraštaš li i ti neprijateljima svojim? Isus je umro, da mi živimo. Smrću svojom Isus je pobijedio smrt.

Pomolimo se. Strpljivi Isuse, koji si na križu izdahnuo, molim te, pritegni me k sebi na sveti križ! Zaslužio sam nesretnu smrt, ali te molim, za pregorku smrt tvoju: smiluj mi se i daj da jednom s križem u ruci umrem u milosti Tvojoj. Amen.

Oče naš. Zdravo Marijo. Slava Ocu.

P. Smiluj nam se, Gospodine!
O. Smiluj nam se!

Daj mi s tobom suze livat,
Raspetoga oplakivat
dok na svijetu budem ja.

Trinaesta postaja
Isusa skidaju s križa

P. Klanjamo ti se, Kriste, i blagoslivljamo te.
O. Jer si po svojem svetom križu otkupio svijet.

Promisli koliku je bol morala oćutjeti blažena Djevica Marija kad joj mrtvo tijelo predragoga Sina položiše u krilo! Grijeh probode mačem prevelike žalosti majčino srce njezino. Oplači grijehe svoje i žali Majku koja za te toliko trpi! Čuvaj se ponovnoga pada da je i opet ljuto ne ucviliš.

Pomolimo se. Rastužena Majko Isusova i Majko moja, molim te, za onu preljutu bol što si je pretrpjela kad si primila u krilo mrtvo tijelo božanskoga Sina: primi i moju dušu na samrti u svoje materinsko krilo. Amen.

Oče naš. Zdravo Marijo. Slava Ocu.

P. Smiluj nam se, Gospodine!
O. Smiluj nam se!

U tvom društvu uz križ stati,
s tobom jade jadovati
želja mi je jedina.

Četrnaesta postaja
Isusa polažu u grob

P. Klanjamo ti se, Kriste, i blagoslivljamo te.
O. Jer si po svojem svetom križu otkupio svijet.

Pobožni Josip Arimatejac i Nikodem iskazaše Spasitelju posljednju počast položivši mu sveto tijelo u novu grobnicu u kojoj ne bijaše još nitko ukopan. No, tijelo Isusovo nije ostalo u grobu: domalo je ustalo slavno iz groba i združilo se opet s dušom. I tebe će jednom položiti u grob. Gledaj da ti tijelo bude izmučeno trudom i naporom dobrih djela, da tako ustane slavno na vječni život.

Pomolimo se. Isuse, početniče života, daj da na tvom grobu oživim novim životom i da, umrijevši posvema grijehu, s tobom jednom uskrsnem na život vječni. Amen.

Oče naš. Zdravo Marijo. Slava Ocu.

P. Smiluj nam se, Gospodine!
O. Smiluj nam se!

Kada dođu smrtni časi,
Kriste, Bože, nek me spasi
Majke tvoje zagovor.

Završna molitva

Predobri Isuse! Zahvaljujem ti na milosti koju si mi udijelio kod ove pobožnosti. Primi ovu moju bogoljubnost na slavu muke svoje, na zadovoljštinu za grijehe moje, na utjehu i pomoć dušama u čistilištu! O ne daj, Isuse, da neizmjerna vrijednost presvete krvi tvoje bude za me izgubljena, nego mi udijeli svoju milost i uvedi me poslije ovoga života u vječnu radost. Amen.

Hvaljen budi Isus Krist,
raspeti naš Otkupitelj,
i njegova, pod križem
žalosna, Majka Marija.

Kad mi zemlja tijelo primi,
dušu onda uzmi ti mi
u nebeski blažen dvor.

Alfa, križ, omega logoVII. POBOŽNOST SRCU ISUSOVU

Posveta Srcu Isusovu

Isuse preslatki, Otkupitelju ljudskog roda, pogledaj na nas, pred oltarom tvojim preponizno prostrte. Tvoji smo, tvoji hoćemo biti; a da uzmognemo s tobom što čvršće biti sjedinjeni, evo se danas svaki od nas drage volje posvećuje presvetomu Srcu tvojemu.
Tebe, istina, mnogi nisu nikada spoznali; tebe su, prezrevši zapovijedi tvoje, mnogi odbacili. Smiluj se jednima i drugima, predobrostivi Isuse, i sve ih pritegni k svetomu Srcu svojemu.
Kralj budi, Gospodine, ne samo vjernima koji se nisu nikada odmetnuli od tebe, nego i rasipnim sinovima koji su te ostavili; učini da se ovi u kuću očinsku brzo povrate, da od bijede i gladi ne poginu.
Kralj budi onima koje ili kriva mnijenja zavaravaju ili nesloga rastavlja: prizovi ih natrag k luci istine i k jedinstvu vjere da naskoro bude jedno stado i jedan pastir.
Udijeli, Gospodine, Crkvi svojoj sigurnu i potpunu slobodu; udijeli svim narodima mir i red; učini da s oba stožera zemlje jedan odjekuje glas: Budi hvala božanskomu Srcu po kojem nam je stečeno spasenje! Njemu slava i čast u vijeke. Amen.

Litanije
Srca Isusova

Gospodine, smiluj se!
Kriste, smiluj se!
Gospodine, smiluj se!
Kriste, čuj nas!
Kriste, usliši nas!
Oče nebeski, Bože, smiluj nam se!
Sine, Otkupitelju svijeta, Bože, smiluj nam se!
Duše sveti, Bože, smiluj nam se!
Sveto Trojstvo, jedan Bože, smiluj nam se!

Srce Isusa, Sina Oca vječnoga, smiluj nam se!
Srce Isusovo, u krilu Djevice majke od Duha Svetoga sazdano, smiluj nam se!
Srce Isusovo, s Riječju Božjom bitno sjedinjeno, smiluj nam se!
Srce Isusovo, veličanstva beskrajnoga, smiluj nam se!
Srce Isusovo, hrame Božji sveti, smiluj nam se!
Srce Isusovo, šatore Višnjega, smiluj nam se!
Srce Isusovo, kućo Božja i vrata nebeska, smiluj nam se!
Srce Isusovo, žarko ognjište ljubavi, smiluj nam se!
Srce Isusovo, pravde i ljubavi posudo, smiluj nam se!
Srce Isusovo, dobrote i ljubavi puno, smiluj nam se!
Srce Isusovo, kreposti sviju bezdno, smiluj nam se!
Srce Isusovo, svake hvale predostojno, smiluj nam se!
Srce Isusovo, kralju i središte sviju srdaca, smiluj nam se!
Srce Isusovo, u kojem je sve blago mudrosti i znanja, smiluj nam se!
Srce Isusovo, u kojem prebiva sva punina božanstva, smiluj nam se!
Srce Isusovo, koje je Ocu vrlo omiljelo, smiluj nam se!
Srce Isusovo, od kojega punine svi mi primismo, smiluj nam se!
Srce Isusovo, željo bregova vječnih, smiluj nam se!
Srce Isusovo, strpljivo i mnogoga milosrđa, smiluj nam se!
Srce Isusovo, bogato za sve koji zazivaju tebe, smiluj nam se!
Srce Isusovo, izvore života i svetosti, smiluj nam se!
Srce Isusovo, pomirbo grijeha naših, smiluj nam se!
Srce Isusovo, nasićeno pogrdama, smiluj nam se!
Srce Isusovo, satrveno zbog opačina naših, smiluj nam se!
Srce Isusovo, do smrti poslušno, smiluj nam se!
Srce Isusovo, kopljem probodeno, smiluj nam se!
Srce Isusovo, izvore sve utjehe, smiluj nam se!
Srce Isusovo, živote i uskrsnuće naše, smiluj nam se!
Srce Isusovo, mire i pomirenje naše, smiluj nam se!
Srce Isusovo, žrtvo za grijehe, smiluj nam se!
Srce Isusovo, spasenje onima koji se u te ufaju, smiluj nam se!
Srce Isusovo, ufanje onima koji u tvebi umiru, smiluj nam se!
Srce Isusovo, milino sviju svetih, smiluj nam se!

Jaganjče Božji, koji oduzimaš grijehe svijeta, oprosti nam, Gospodine!
Jaganjče Božji, koji oduzimaš grijehe svijeta, usliši nas, Gospodine!
Jaganjče Božji, koji oduzimaš grijehe svijeta, smiluj nam se!

P. Isuse, blaga i ponizna srca,
O. Učini srce moje po srcu svome!

P. Pomolimo se. Svemogući, vječni Bože, pogledaj na srce preljubljenog Sina svojega i na hvale i zadovoljštine koje u ime grešnika tebi prikazuje, i njima koji milosrđe tvoje mole ti oproštenje udijeli umilostivljen, u ime istoga Sina svojega Isusa Krista. Koji s tobom živi i kraljuje u vijeke vjekova. Amen.

Zlatna krunica

Na početku:
U ime Oca i Sina i Duha Svetoga. Amen.
Slatko srce mog Isusa,
daj da te ljubim sve to više.

Umjesto Oče naš:
Vječni Oče, prikazujem ti predragocjenu krv Isusa Krista kao zadovoljštinu za naše grijehe, kao pomoć dušama u čistilištu i za potrebe svete Crkve.

Umjesto Zdravo Marijo:
Isuse blaga i ponizna srca,
učini srce moje po srcu svome.

Umjesto Slava Ocu:
Slatko srce Marijino, budi moje spasenje!

Na kraju:
Oče naš. Zdravo Marijo. Slava Ocu.

Alfa, križ, omega logoVIII. POBOŽNOST MAJCI BOŽJOJ

Anđeo Gospodnji

Anđeo Gospodnji navijestio Mariji.
I ona je začela po Duhu Svetomu.
Zdravo Marijo.

Evo službenice Gospodnje.
Neka mi bude po riječi tvojoj.
Zdravo Marijo.

I Riječ je tijelom postala.
I prebivala među nama.
Zdravo Marijo.

P. Moli za nas, sveta Bogorodice!
O. Da dostojni postanemo obećanja Kristovih.

P. Pomolimo se. Milost svoju, molimo te, Gospodine, ulij u duše naše da mi koji smo po anđelovu navještenju spoznali utjelovljenje Krista, Sina tvoga, po muci njegovoj i križu k slavi uskrsnuća privedeni budemo.
Po Kristu Gospodinu našemu. Amen.

Kraljice neba

Kraljice neba, raduj se, aleluja.
Jer koga si dostojna bila nositi, aleluja.

Uskrsnu kako je rekao, aleluja.
Moli Boga za nas, aleluja.

P. Veseli se i raduj, Djevice Marijo, aleluja.
O. Jer je uskrsnuo Gospodin uistinu, aleluja.

P. Pomolimo se. Bože, koji si se udostojao razveseliti svijet uskrsnućem svoga Sina, Gospodina našega Isusa Krista, daj, molimo te, da po njegovoj Majci, Djevici Mariji, postignemo radosti vječnoga života. Po istom Kristu Gospodinu našemu. Amen.

Krunica Blažene Djevice Marije

Na početku:
O, Isuse, to je tebi za ljubav, za obraćenje grešnika i kao naknada za uvrede koje se nanose bezgrešnom Srcu Marijinu.
Apostolsko vjerovanje. Oče naš.

Na prva tri zrnca: Zdravo Marijo

Iza riječi Isus:

Koji neka nam umnoži vjeru.

Koji neka nam učvrsti ufanje.

Koji neka nam usavrši ljubav.

Slavu Ocu.

O, moj Isuse, oprosti nam naše grijehe, očuvaj nas od paklenoga ognja i dovedi u raj sve duše, osobito one kojima je najpotrebnije tvoje milosrđe.

Na početku svake desetice:
Oče naš.

Deset puta Zdravo Marijo, uz odgovarajuće otajstvo.

Na kraju desetice:
Slava Ocu.
O, moj Isuse.

Radosna otajstva
(ponedjeljkom, subotom te u došašću i božićnom vremenu)

Koga si, Djevice, po Duhu Svetom začela.

Koga si, Djevice, Elizabeti u pohode nosila.

Koga si, Djevice, rodila.

Koga si, Djevice, u hramu prikazala.

Koga si, Djevice, u hramu našla.

Žalosna otajstva
(utorkom, petkom te u korizmi)

Koji se za nas krvavim znojem znojio.

Koji je za nas bičevan bio.

Koji je za nas trnjem okrunjen bio.

Koji je za nas teški križ nosio.

Koji je za nas raspet bio.

Slavna otajstva
(srijedom, nedjeljom te u vazmenom vremenu)

Koji je od mrtvih uskrsnuo.

Koji je na nebo uzašao.

Koji je Duha Svetoga poslao.

Koji je tebe, Djevice, na nebo uzeo.

Koji je tebe, Djevice, na nebu okrunio.

Otajstva svjetla
(četvrtkom u vremenu kroz godinu)

Koji je na rijeci Jordanu kršten bio.

Koji nam se na svadbi u Kani objavio.

Koji nam je kraljevstvo Božje navijestio i na obraćenje nas pozvao.

Koji se na gori preobrazio i svoju nam slavu objavio.

Koji nam se u otajstvu euharistije darovao.

Na kraju krunice:
O, Isuse, to je tebi za ljubav, za obraćenje grešnika i kao naknada za uvrede koje se nanose bezgrešnom Srcu Marijinu.
Zdravo, Kraljice.

Zdravo, Kraljice

Zdravo, Kraljice, Majko milosrđa, živote, slasti i ufanje naše, zdravo! K tebi vapijemo prognani sinovi Evini. K tebi uzdišemo, tugujući i plačući u ovoj suznoj dolini. Svrni, dakle, Zagovornice naša, one svoje milostive oči na nas te nam poslije ovoga progona pokaži Isusa, blagoslovljeni plod utrobe svoje. O blaga, o mila, o slatka Djevice Marijo! Amen.

Pod obranu se tvoju utječemo

Pod obranu se Tvoju utječemo, sveta Bogorodice! Ne odbij nam molbe u potrebama našim, nego nas od svih pogibelji uvijek oslobodi, Djevice slavna i blagoslovljena, Gospođo naša, Posrednice naša, Zagovornice naša! Sa svojim nas Sinom pomiri, svojemu nas Sinu preporuči, svojemu nas Sinu izruči. Amen.

Spomeni se

Spomeni se, o predobrostiva Djevice Marijo, kako se još nikada nije čulo da si ikoga zapustila, koji se k tebi u zaštitu utekao, tvoju pomoć zatražio i tvoj zagovor zaprosio! Ovim pouzdanjem obodren, utječem se i ja k tebi, Djevice djevica. K tebi, Majko, dolazim, pred tobom, eto, stojim ja grešnik i uzdišem: nemoj, Majko Riječi Božje, prezreti riječi mojih, nego ih milostivo poslušaj i usliši. Amen.

O Gospođo moja

O Gospođo moja, o Majko moja, tebi se sasvim prikazujem. Pa da ti se pokažem odanim, posvećujem ti danas svoje oči, svoje uši, svoja usta, upravo svega sebe.
Kad sam, dakle, sav tvoj, o premila Majko, čuvaj me i brani kao stvar i svojinu svoju. Amen.

Litanije lauretanske

Gospodine, smiluj se!
Kriste, smiluj se!
Gospodine, smiluj se!
Kriste, čuj nas!
Kriste, usliši nas!
Oče nebeski, Bože, smiluj nam se!
Sine, Otkupitelju svijeta, Bože, smiluj nam se!
Duše Sveti, Bože, smiluj nam se!
Sveto Trojstvo, jedan Bože, smiluj nam se!

Sveta Marijo, moli za nas!
Sveta Bogorodice, moli za nas!
Sveta Djevo djevica, moli za nas!

Majko Kristova, moli za nas!
Majko Crkve, moli za nas!
Majko Božje milosti, moli za nas!
Majko prebistra, moli za nas!
Majko prečista, moli za nas!
Majko neoskvrnjena, moli za nas!
Majko nepovrijeđena, moli za nas!
Majko ljubezna, moli za nas!
Majko divna, moli za nas!
Majko dobroga savjeta, moli za nas!
Majko Stvoriteljeva, moli za nas!
Majko Spasiteljeva, moli za nas!

Djevice premudra, moli za nas!
Djevice časna, moli za nas!
Djevice hvale dostojna, moli za nas!
Djevice moguća, moli za nas!
Djevice milostiva, moli za nas!
Djevice vjerna, moli za nas!

Ogledalo pravde, moli za nas!
Prijestolje mudrosti, moli za nas!
Uzroče naše radosti, moli za nas!
Posudo duhovna, moli za nas!
Posudo poštovana, moli za nas!
Posudo uzorna pobožnosti, moli za nas!
Ružo otajstvena, moli za nas!
Tornju Davidov, moli za nas!
Tornju bjelokosni, moli za nas!

Kućo zlatna, moli za nas!
Škrinjo zavjetna, moli za nas!
Vrata nebeska, moli za nas!
Zvijezdo jutarnja, moli za nas!
Zdravlje bolesnih, moli za nas!
Utočište grešnika, moli za nas!
Utjeho žalosnih, moli za nas!
Pomoćnice kršćana, moli za nas!

Kraljice anđela, moli za nas!
Kraljice patrijarha, moli za nas!
Kraljice proroka, moli za nas!
Kraljice apostola, moli za nas!
Kraljice mučenika, moli za nas!
Kraljice priznavalaca, moli za nas!
Kraljice djevica, moli za nas!
Kraljice svih svetih, moli za nas!
Kraljice bez grijeha istočnoga začeta, moli za nas!
Kraljice na nebo uznesena, moli za nas!
Kraljice svete krunice, moli za nas!
Kraljice obitelji, moli za nas!
Kraljice mira, moli za nas!

Jaganjče Božji, koji oduzimaš grijehe svijeta, oprosti nam, Gospodine!
Jaganjče Božji, koji oduzimaš grijehe svijeta, usliši nas, Gospodine!
Jaganjče Božji, koji oduzimaš grijehe svijeta, smiluj nam se!

P. Moli za nas, sveta Bogorodice!
O. Da dostojni postanemo obećanja Kristovih!

P. Pomolimo se. Dopusti nama, slugama svojim, molimo te, Gospodine Bože, da se neprestano radujemo duševnom i tjelesnom zdravlju i da se slavnim zagovorom blažene Marije, vazda djevice, izbavimo od sadašnje žalosti i naužijemo vječne radosti! Po Kristu Gospodinu našemu. Amen.

Posveta Župe bezgrešnom
Srcu Marijinu

(na prvu subotu u mjesecu)

Bezgrešno Srce Marijino, naša ti se Župa bl. Alojzija Stepinca danas posvećuje i predaje. Puni povjerenja utječemo se ljubavi i zaštiti tvojega dragog Srca.

Primi nas pod svoju majčinsku zaštitu i vodi nas k svome Sinu Isusu, koji je svjetlo svijeta i jedini Spasitelj, naša nada i naš spas. Povjeravamo ti sve župljane ove Župe: djecu, mlade i odrasle.

Tvojoj majčinskoj ljubavi povjeravamo izgradnju naše Župne crkve i sve uključene u njezinu pripravu: projektante, nadbiskupijsku i gradsku upravu, dobročinitelje i podupiratelje. Predajemo ti i sve one koji ne razumiju potrebu gradnje naše crkve ili joj se protive.

Bezgrešna Djevice, pred tvojim licem obnavljamo svoju krsnu posvetu trojedinom Bogu: odričemo se grijeha, zavodljivosti zla i sotone. Vjerujemo sve što nam je objavio Bog i kako nas uči Katolička crkva.

Izmoli nam potrebne milosti da živimo po evanđelju, vršimo Božje i crkvene zapovijedi te dostojno primamo sakramente i tako pridonosimo jedinstvu i rastu naše Župne zajednice i sveopće Crkve.

Tebi na čast usrdno ćemo moliti krunicu i slaviti Prve subote u mjesecu. A ti nas, Bezgrešno Srce Marijino, čuvaj u svim opasnostima te nas na kraju ovoga zemaljskog hodočašća sretno dovedi u vječnu domovinu. Amen.

Osobna posveta bezgrešnom Srcu Marijinu

Presveta Djevice Marijo, Majko i Kraljice moja, tvojemu bezgrešnom Srcu posvećujem i predajem čitavo svoje biće: svoje misli, riječi i djela.
Raspolaži sa mnom i sa svim što mi pripada sada i u vječnosti na hvalu i slavu Presvetoga Trojstva, za posvećenje Crkve i spasenje svega svijeta.
Bezgrešna moja Majko, pomozi mi živjeti dostojno moga krsnog posvećenja da neopozivo pripadam svome Otkupitelju.
Daj da poput tebe slušam poticaje Duha Svetoga! Neka se u meni i u svemu vrši volja Božja! Amen.

Stepinčeva molitva Gospi za Hrvatsku

Zdravo, presveta Djevice i Majko Božja Marijo, moćna Zaštitnice naše domovine Hrvatske!
Premda nevrijedni da ti služimo, ipak uzdajući se u ljubav i divnu blagost tvoju izabiremo te danas pred cijelim dvorom nebeskim za Gospodaricu, Odvjetnicu i Majku svoju i cijelog našeg naroda te čvrsto odlučujemo da ćemo ti drage volje i vjerno služiti.
Molimo te usrdno da nam svima uz prijestolje božanskoga Sina isprosiš milost i milosrđe, spasenje i blagoslov, pomoć i zaštitu u svim pogibeljima i nevoljama. Ti si Kraljica i Majka milosrđa, Pomoćnica kršćana i Tješiteljica žalosnih. Zato ti iskazujemo svoje djetinje pouzdanje kako ti je naš narod vazda kroz vjekove iskazivao.
Tvojoj majčinskoj zaštiti preporučujemo svoje duhovne i svjetovne poglavare, cijelu našu domovinu i cijeli naš narod u ovim teškim vremenima kušnja.
Izmoli nam svima vjernost u katoličkoj vjeri, da u krilu svete Crkve provodimo dane u miru i bez straha, u blagostanju i poštenju i tako zavrijedimo doći jednom do vječnog života da slavimo ondje Trojedinog Boga uvijeke. Amen.

Alfa, križ, omega logoIX. POBOŽNOST SV. JOSIPU

Krunica
sv. Josipa

Moli se na krunicu blažene Djevice Marije.

Umjesto Zdravo Marijo:
Zdravo Josipe pravedni, zaručniče svete Bogorodice, djevičanski Oče Isusa Krista, (otajstvo…).
Sveti Josipe, moli za nas da po tvome primjeru sveto živimo i u nebu vječno blaženstvo zadobijemo. Amen.

Na prva tri zrnca:

Koji neka nam umnoži vjeru.

Koji neka nam učvrsti ufanje.

Koji neka nam usavrši ljubav.

Otajstva po deseticama:

Kojeg si žarko volio.

Koji je tebe slušao i ljubio.

Za koga si marljivo radio.

Koji je tebi u poslu pomagao.

Koji je uza te bio kad si umirao.

Umjesto O moj Isuse:
O mili, blagi, strpljivi i ponizni sveti Josipe, uzmi nas sve za svoju djecu i budi nam uvijek dobar i vjeran otac. Amen.

Na kraju krunice:
Bože Oče, nestvorena tvoja Riječ udostojala se u tišini zaodjenuti slabom ljudskom naravi u skrovitosti nazaretskog doma u kojem je sveti Josip bio glavar; po njegovu zagovoru stišaj u nama buku strasti, neurednih nagnuća, da svojim govorom častimo samo tebe, koji živiš i kraljuješ u vijeke vjekova. Amen.

Litanije sv. Josipa

Gospodine, smiluj se!
Kriste, smiluj se!
Gospodine, smiluj se!
Kriste, čuj nas!
Kriste, usliši nas!
Oče nebeski, Bože, smiluj nam se!
Sine, Otkupitelju svijeta, Bože, smiluj nam se!
Duše Sveti, Bože, smiluj nam se!
Sveto Trojstvo, jedan Bože, smiluj nam se!

Sveti Josipe, moli za nas!
Slavni porode Davidov, moli za nas!
Svjetlosti patrijarha, moli za nas!
Zaručniče Bogorodice, moli za nas!
Stidljivi čuvaru Djevice, moli za nas!
Hranitelju Sina Božjega, moli za nas!
Brižni branitelju Kristov, moli za nas!
Glavaru slavne obitelji, moli za nas!

Josipe pravedni, moli za nas!
Josipe prečisti, moli za nas!
Josipe premudri, moli za nas!
Josipe jaki, moli za nas!
Josipe poslušni, moli za nas!
Josipe vjerni, moli za nas!

Ogledalo strpljivosti, moli za nas!
Ljubitelju siromaštva, moli za nas!
Uzore radnika, moli za nas!
Uresu domaćega života, moli za nas!
Čuvaru djevica, moli za nas!
Potporo obitelji, moli za nas!
Utjeho bijednih, moli za nas!
Ufanje bolesnih, moli za nas!
Zaštitniče umirućih, moli za nas!
Strahu zlih duhova, moli za nas!
Pokrovitelju svete Crkve, moli za nas!

Jaganjče Božji, koji oduzimaš grijehe svijeta, oprosti nam, Gospodine!
Jaganjče Božji, koji oduzimaš grijehe svijeta, usliši nas, Gospodine!
Jaganjče Božji, koji oduzimaš grijehe svijeta, smiluj nam se!

P. Postavio ga je gospodarom doma svojega.
O. I poglavarom svega imanja svojega.

P. Pomolimo se. Bože, koji si se neiskazanom providnosti udostojao izabrati blaženoga Josipa za zaručnika presvetoj Majci svojoj, daj molimo da koga kao pokrovitelja častimo na zemlji, zavrijedimo imati zagovornikom na nebu. Koji živiš i kraljuješ u vijeke vjekova. Amen.

Molitva pape Lava xiii.
sv. Josipu

K tebi se, o sveti Josipe, utječemo u svojoj nevolji. (Nakon Gospine krunice moli se: Pošto smo tvoju presvetu Zaručnicu za pomoć zamolili, molimo pouzdano i za tvoju pomoć.) Za ljubav koja te je s neoskvrnjenom Djevicom i Bogorodicom vezala i za očinsku ljubav kojom si dijete Isusa grlio, smjerno te molimo da baštinu koju je Isus Krist svojom krvlju otkupio, milostivo pogledaš te našoj nevolji svojom moći u pomoć pritečeš.

O brižni Čuvaru božanske obitelji, brani odabrano potomstvo Isusa Krista; ne daj, predragi Oče, da nas okuže zabluda i pokvarenost. Budi nam s neba milostivo u pomoći, o naš jaki Zaštitniče, u borbi s vlašću tmine, pa kao što si nekoć dijete Isusa iz najveće pogibli života izbavio, tako i sada brani svetu Crkvu Božju od svih zasjeda neprijateljskih te nas svakoga pojedinog trajno uzmi pod svoje okrilje da uzmognemo po tvojem primjeru i tvojom pomoći sveto živjeti, blaženo preminuti i u nebu vječno blaženstvo zadobiti. Amen.

Molitva sv. Josipu
za hrvatski narod

Sveti Josipe, Glavaru svete Nazaretske Obitelji i Čuvaru Crkve Božje, tebi se kroz stoljeća Crkva u Hrvata utjecala kao svojem zaštitniku i tvojem je zagovoru preporučivala svoje obitelji i cijeli narod. 

Tebi povjeravamo sve obitelji hrvatskoga naroda da dnevnom molitvom, nedjeljnom euharistijom i poslušnošću volji Božjoj ispune svoje poslanje ljubavlju, slogom i mirom.

U ovim teškim vremenima izmoli hrvatskom narodu i svim narodima zemlje mir u pravednosti i ljubavi! 

Zagovaraj nas pred presvetim srcem Isusovim da ostanemo vjerni Isusu Kristu i Katoličkoj crkvi te prolazimo zemljom čineći dobro! Amen.

Molitva sv. Josipu
za sretnu smrt

O slavni sveti Josipe, za onu neiskazanu sreću koju si imao na zemlji kad su kod tvoje smrti bili prisutni Isus i Marija i u smrtnoj te borbi pomagali, jačali i tješili: molim te ponizno, isprosi i meni tu milost da na smrtnom času junački odbijem bijesne navale nečistoga duha i da blaženo umrem. 

Uzvišeni branitelju umirućih, budi mi u pomoći u tom strašnom času. Isprosi mi milost da u tvojem naručju uzmognem izustiti slatke i utješne riječi: Isuse, Marijo i Josipe, u vaše ruke predajem srce i dušu svoju! Amen.

Alfa, križ, omega logoX. RAZNE MOLITVE

HIMNI BOŽANSKOG ČASOSLOVA

Blagoslovljen

Blagoslovljen Gospodin, Bog Izraelov, *
što pohodi i otkupi narod svoj;
podiže nam snagu spasenja *
u domu Davida, sluge svojega,
kao što obeća na usta
svetih proroka svojih odvijeka: †
spasiti nas od neprijatelja naših – *
i od ruke sviju koji nas mrze;
iskazati dobrotu ocima našim, *
i sjetiti se Saveza svetoga svojega,
zakletve kojom se zakle Abrahamu,
ocu našemu: *
da će nam dati
te mu, izbavljeni iz ruku neprijatelja, *
služimo bez straha
u svetosti i pravednosti pred njim *
u sve dane svoje.
A ti, dijete, prorok ćeš se Svevišnjega zvati *
jer ćeš ići pred Gospodinom
da mu pripraviš putove,
da pružiš spoznaju spasenja
narodu njegovu *
po otpuštenju grijeha njihovih,
darom premilosrdnog srca Boga našega *
po kojem će nas pohoditi
Mlado Sunce s visine,
da obasja one što sjede u tmini
i sjeni smrtnoj, *
da upravi noge naše na put mira.

Veliča

Veliča * duša moja Gospodina
i klikće duh moj *
u Bogu mome Spasitelju,
što pogleda na neznatnost službenice svoje: *
odsad će me, evo,
svi naraštaji zvati blaženom.
Jer velika mi djela učini Svesilni, *
sveto je ime njegovo.
Od koljena do koljena dobrota je njegova *
nad onima što se njega boje.
Iskaza snagu mišice svoje, *
rasprši oholice umišljene.
Silne zbaci s prijestolja, *
a uzvisi neznatne.
Gladne napuni dobrima, *
a bogate otpusti prazne.
Prihvati Izraela, slugu svoga, *
kako obeća ocima našim:
spomenuti se dobrote svoje *
prema Abrahamu
i potomstvu njegovu dovijeka.

MOLITVE DUHU SVETOM

Molitva
bl. Alojzija Stepinca
za 7 darova Duha Svetoga

Duše Sveti, Tješitelju, dođi u moje srce sa svojom milošću i svetom ljubavlju i daj mi dar mudrosti da sa slašću razmatram Božje istine i da mi Bog bude jedino mjerilo u prosuđivanju svih božanskih i ljudskih stvari.

Daj mi dar razuma da što dublje zaronim duhom svojim u otajstvo svete vjere, koliko je to u ovozemaljskom vremenu moguće.

Daj mi dar savjeta da se uklanjam zasjedama đavla i svijeta, a u dvojbi da uvijek prigrlim što je više na slavu Božju i naše spasenje.

Daj mi dar jakosti da osobitom odlučnošću svladam sve napasti i ostale zapreke u duhovnom životu.

Daj mi dar znanja da pravo spoznam što i kako treba vjerovati i da ne bih zastranio u duhovnom životu.

Daj mi dar pobožnosti da Bogu, svetima i službenicima Crkve dužno štovanje i čast iskazujem, a nevoljnima za ljubav Božju u pomoć pritječem.

Daj mi dar straha Božjega da se čuvam grijeha bojeći se uvrijediti Boga iz sinovskog poštovanja prema Božjem Veličanstvu. Amen.

Molitva
Duhu Svetom za svaki dan

O, božanska Ljubavi, sveta zajednico svemoćnog Oca i preblaženog Sina, svemoćna pomoći, Duše Sveti, predobri Tješitelju žalosnih!

Izlij se svojom jakom silom u dno srca moga, prebivaj u njemu i razveseli sve tamne kutove te zapuštene kuće trakom svoga sjajnog svjetla, pohodi me i oplodi obilnom rosom svojih milosti tvrdu zemlju duše moje, koja odavno potpuno suha gine i vene.

Rani strelicom svoje ljubavi moju nutrinu, užezi i pronikni spasonosnim plamenom duh moj, rasvijetli me ognjem svete revnosti i sažeži sve što je nečisto, a što se tako čvrsto drži duše mi i tijela!

Napoji me rijekom svojih slasti da više ne pođem za otrovnom slašću ovoga svijeta. Sudi mi, Gospodine, i odvoji me od naroda nesvetoga, uči me vršiti tvoju volju, jer ti si Bog moj! Vjerujem da ti svakoga, u kome stanuješ, činiš hramom Oca i Sina.
Blago onome, tko te za gosta primi jer će se, po tebi, u njemu nastaniti i Otac i Sin.

Dođi, predobri tješitelju žalosne duše, zaštitniče i pomoćniče u sreći i nesreći! Dođi, štite slabih, pomoćniče palih!

Dođi, učitelju poniznih, uništitelju oholih! Dođi, preljubazni Oče sirotih, okrepitelju bolesnih, zvijezdo morska onih, koji plove na moru, luko spasa, jedini ukrase svih živih i jedini spase svih umirućih!

Dođi, Duše Sveti, smiluj mi se i promijeni me po svojoj volji. Udostoj se k meni doći da ti moja poniznost prema tvojoj veličini, moja slaboća prema tvojoj jakosti, prema punini tvoga milosrđa, omili.

Po Isusu Kristu, mojem Spasitelju, koji s Ocem, u tvojem jedinstvu, živi i kraljuje u sve vijeke vjekova. Amen.

SVAGDANJE MOLITVE

Molitva
svetom Mihaelu Arkanđelu

Sveti Mihaele, arkanđele, brani nas u boju; protiv pakosti i zasjeda đavolskih budi nam zaklon! Neka mu zapovjedi Bog, ponizno molimo: i ti, vojvodo vojske nebeske, sotonu i druge duhove zlobne, koji svijetom obilaze na propast duša, božanskom krepošću i jakošću u pakao strovali! Amen.

Molitva
Anđelu Čuvaru

Anđele čuvaru mili,
svojom snagom me zakrili.
Prema Božjem obećanju
čuvaj mene noću, danju.

Osobito, pak, me brani
da mi dušu grijeh ne rani.

A kad s ovog svijeta pođem,
sretno da u nebo dođem,
da se ondje s tobom mogu
vijekom klanjat dragom Bogu.

Molitva
za početak dana

Hvala ti, dragi Gospodine, što si me čuvao i štitio tijekom noći i što si mi darovao novi dan. Dobro jutro, moj nebeski Oče, hvala ti na nebeskom sjaju sunca. Hvala ti na zdravlju koje si mi darovao kako bih mogao danas obavljati svoje dužnosti.

Posvetit ću sate ovog prekrasnog dana tebi, časteći tvoje presveto Ime u svemu što budem radio. Obavit ću sve svoje svakodnevne obaveze bez prigovora ili straha i potrudit ću se prema svima biti srdačan i iskren. Znam da je bilo dana kada sam odlutao od tebe, zato ću se potruditi da ovaj dan u potpunosti posvetim tebi.

Stoga ti na početku ovog dana želim još jednom reći: dobro jutro, moj nebeski Oče! Molim te, pouzdaj se u mene jer te želim častiti kroz cijelu vječnost. Amen.

Dnevno prikazanje
članova Apostolata molitve

Bože, naš Oče, prikazujem ti sav svoj dan. Prikazujem ti svoje molitve, misli, riječi, djela i trpljenja u jedinstvu s tvojim Sinom Isusom Kristom koji se tebi u euharistiji trajno prikazuje za spasenje svijeta.

Neka Duh Sveti, koji je vodio Isusa, bude danas i moj vođa i moja snaga da mogu svjedočiti tvoju ljubav.

A s Marijom, Gospodinovom Majkom i Majkom Crkve, molim te osobito za nakane što ih Sveti Otac za ovaj mjesec preporučuje molitvama svih vjernika. Amen.

Molitva predanja
(sv. Ignacije Lojolski)

Uzmi, Gospodine, i primi svu moju slobodu, moju pamet, moj razum i svu moju volju, sve što imam i što posjedujem; ti si mi to dao, tebi, Gospodine, sve vraćam; sve je tvoje, raspolaži sa svime po svojoj volji; daj mi samo svoju ljubav i milost i to mi je dosta. Amen.

Djela naša

Djela naša, molimo te Gospodine, milošću svojom preteci i pomoću prati da svaka naša molitva i radnja s tobom započne i s tobom se dovrši. Po Kristu Gospodinu našemu. Amen

MOLITVE ZA OBITELJ

Molitva
Presvetom Trojstvu za obitelj

Slavimo te Oče, Gospodaru neba i zemlje, što si dostojanstvo obitelji ustanovio na sliku svoga trojstvenog zajedništva ljubavi.

Klanjamo ti se, Gospodine Isuse Kriste, Otkupitelju naš, jer si se udostojao roditi u ljudskoj obitelji i jer si svojom žrtvom na križu bračnu ljubav od rane grijeha iscijelio te bračno i obiteljsko zajedništvo ljubavi i vjernosti učinio sakramentom svoga saveza s Crkvom.

Hvalimo te, Duše Sveti, Tješitelju, koji po sakramentu ženidbe, zajedničkoj molitvi i nedjeljnoj euharistiji, kršćansku obitelj neraskidivo ujedinjuješ i posvećuješ da može biti svetište života i škola kršćanske ljubavi.

Ponizno te molimo, svemogući Bože, da se po uzoru na Svetu obitelj, u našem kršćanskom domu, ostvari božanski naum o braku i obitelji – da naša obitelj bude istinska zajednica vjere, života i ljubavi. Po Kristu Gospodinu našemu. Amen.

Molitva
Svetoj Obitelji

Sveta nazaretska obitelji, tvojoj nebeskoj zaštiti predajemo sve naše obitelji.

Isuse, učini da u svakoj obitelji vladaju odnosi ljubavi i povjerenja. Nauči djecu poslušnosti roditeljima, marljivosti u školskim i drugim obavezama. Oslobodi ih od utjecaja zla i zaštiti od svake ovisnosti. Daj da rastu u mudrosti i Božjoj milosti kao što si ti rastao u svojoj obitelji.

Marijo, naša Majko, tvojoj dobroti preporučujemo srce svake žene i majke. Udijeli joj otvorenost životu, strpljivost i smisao za žrtvu. Daj da sa svojim mužem bude vlastitim primjerom prva odgojiteljica vjere svojoj djeci.

Sveti Josipe, skrbniče Isusa i Marije, izmoli očevima otvorenost Božjem vodstvu, posao koji će raditi u marljivosti i poštenju i vrijeme koje će posvetiti svojoj ženi i djeci.

Isuse, Marijo, Josipe, predajemo vam sve obitelji, a na poseban način one koje su najpotrebnije vaše pomoći. Bdijte nad nama i čuvajte nas u svojoj ljubavi! Amen.

MOLITVA ZA DUHOVNA ZVANJA
(na prvu nedjelju u mjesecu)

Gospodine Isuse Kriste, ti si rekao: “Žetva je velika, a radnika malo. Molite, dakle, Gospodara žetve da radnike pošalje u žetvu svoju”. Mi se odazivamo tvome pozivu i molimo te: daj našoj Crkvi dovoljan broj svetih svećenika, redovnika i redovnica.

Probudi, Gospodine, u našim obiteljima nesebičnu ljubav za životom, da naši roditelji s radošću primaju djecu koja će biti spremna staviti se u službu Crkvi i narodu. Pomozi našim mladima da shvate veličinu tvoje ljubavi te hrabro prihvate svećeničko ili redovničko zvanje koje im ti nudiš.

Marijo, Majko Crkve, u velikoj potrebi duhovnih zvanja, zagovaraj nas kod svog sina Isusa Krista, našeg velikog svećenika. Amen.

MOLITVE UČENIKA I STUDENATA

Molitva
sv. Tome Akvinskog prije učenja

Neizrecivi Stvoritelju koji si iz obilja mudrosti ustanovio tri kora anđela i postavio ih divnim redom nad spoznatljivo nebo te najvećom ljepotom podijelio dijelove svemira, ti koji si ustanovio istiniti izvor svjetla i mudrosti za počelo koje nadvisuje, udostoj se uliti zraku svoje jasnoće nad tminu mojeg razuma u kojoj sam rođen, ukloni od mene dvostruku tminu: grijeh i neznanje.

Ti koji nijemima daješ razgovijetan jezik, pouči moj jezik i na moje usne izlij milost svoga blagoslova. Daj mi domišljatost razabiranja, sposobnost pamćenja, množinu i lakoću doznavanja, temeljitost tumačenja, obilnu milost govorenja. Uredi početak, upravljaj napredak, učini potpunim završetak, ti koji si istiniti Bog i čovjek. Koji živiš i kraljuješ u vijeke vjekova. Amen.

Molitva
za uspjeh na ispitu po zagovoru
sv. Josipa Kupertinskoga

Dobri Bože, zahvaljujem ti na svim darovima koje mi daješ. Udijeli mi milost da se uvijek njima služim tebi na slavu, za svoje posvećenje i na dobro drugih. Daj da uvijek budem radosna srca.

Blagoslovi moje roditelje i bdij nad mojim učenjem. Prosvijetli moje učitelje, nastavnike i profesore, a budi na pomoć i mojim školskim prijateljima i prijateljicama.

Utječem ti se po zaslugama i po zagovoru sv. Josipa Kupertinskoga koji je i sam iskusio teškoće učenja i tjeskobe ispita, ali je doživio i radost da za svoj trud, uz pomoć svoje drage nebeske Majke Marije, bude nagrađen.

Molim te, vodi moju pamet, učvrsti moju volju i potakni velikodušnu zauzetost, da tako ispunim svoje dužnosti i zaslužim uspješno položiti ispit pred kojim se nalazim. Amen.

Molitva
učenika sv. Antunu

Sveti Antune, u svome si se životu proslavio učenošću i mudrošću i bio velik prijatelj učenika. Ti znaš od kolike je za mene važnosti moj studij i koliko truda od mene zahtijeva! Zato mi isprosi čvrstu volju da mu se ustrajno posvetim, bistru pamet da uspješno u njemu napredujem i dobro pamćenje da lakše svladavam studijske poteškoće.

Neka mi škola bude ozbiljna priprema za život. Po tvom primjeru želim i ja, uz ljudsko znanje i mudrost, sve bolje upoznati Isusa Krista i njegovu Radosnu vijest.

O dragi Sveče, daj da mogu uspješno nastaviti svoj studij, sretno položiti sve ispite i spreman poći u život na korist društvu i Crkvi. Amen.

Alfa, križ, omega logoXI. ISPIT SAVJESTI

Reknemo li da grijeha nemamo, sami sebe varamo i istine nema u nama. Ako priznamo grijehe svoje, vjeran je on i pravedan: otpustit će nam grijehe i očistiti nas od svake nepravde (1 Iv 1, 8-9).
O, koliki su propali zbog manjkave ispovijedi (sv. Terezija Avilska, naučiteljica Crkve).

Pripravna molitva

Predobri moj nebeski Oče, gle, opet sagriješih nebu i tebi, i nisam vrijedan nazvati se sinom tvojim. Moj Bože, ti znaš sve: što i koliko puta sagriješih. Pomozi mi svojom svemogućom milošću da čisto i potanko ispitam svoju savjest.

I tebe molim, o prečista Djevice i Majko Božja, jer si utočište svih raskajanih grešnika. Svojim moćnim zagovorom kod Boga budi mi u pomoći da me Duh Sveti rasvijetli te uzmognem sve svoje grijehe pravo spoznati, od srca se za njih pokajati, iskreno ih ispovjediti i oproštenje zadobiti. Amen.

Krist se najviše brine za naša srca:
Doista, gdje ti je blago, ondje će ti biti i srce (Mt 6, 21).

Ta iz srca izviru opake namisli, ubojstva, preljubi, bludništva, krađe, lažna svjedočanstva, psovke (Mt 15, 19).

Dobar čovjek iz riznice dobre vadi dobro, a zao čovjek iz riznice zle vadi zlo. Ta iz obilja srca usta govore (Mt 12, 35. 34b).

Moj odnos s Bogom

Ljubi Gospodina Boga svojega svim srcem svojim, i svom dušom svojom i svim umom svojim (Mt 22, 37).

Što je obilježilo moj uobičajen stav prema Bogu tijekom zadnja dva tjedna? Klanjanje, veličanje, zahvalnost, poštovanje, povjerenje, vjera, ufanje i ljubav?

Ravnodušnost (nezainteresiranost), udaljenost, ogorčenost, arogancija?

Kako se taj stav očitovao u mojem molitvenom životu?

Koliko sam podlegao lijenosti, zanemario ustrajavanje u svojim molitvenim obvezama, u onima koje nalaže Crkva (npr. nedjeljna misa) i u onima koje sam osobno obećao da ću činiti?

Koliko sam podlegao odvraćanjima pozornosti tijekom molitve?

Jesam li se borio protiv odvraćanja pažnje ili sam dopustio da me ono obeshrabri i oslabi?

Koliko sam truda uložio u održavanje doticaja s Bogom tijekom svojih uobičajenih aktivnosti?

Jesam li pokušao otkriti njegovu volju u dužnostima i okolnostima svog života ili sam živio kao da on u svemu tome uopće nema nikakvu ulogu?

Jesam li svjesno pokušavao udovoljiti mu, upoznati ga, služiti mu, tragati za njim, često misliti na njega ili sam ga isključio iz svojih stvarnih svakodnevnih briga?

U kojoj je mjeri Bog bio moja „jedina potrebna stvar“ i u kojoj mjeri su ga drugi ljudi, zadovoljstva ili stvari potiskivali iz mog života? Zašto?

Moj odnos s drugima

Ljubi svoga bližnjega kao sebe samoga (Mt 22, 39).

Zapovijed vam novu dajem: ljubite jedni druge; kao što sam ja ljubio vas, tako i vi ljubite jedni druge. Po ovom će svi znati da ste moji učenici: ako budete imali ljubavi jedni za druge (Iv 13, 34-35).

Zaista, kažem vam, što god učiniste jednomu od ove moje najmanje braće, meni učiniste (Mt 25, 40)!

Što obilježava moj uobičajen stav prema drugim ljudima (onima meni bliskim kao i onima s kojima komuniciram samo povremeno) tijekom zadnja dva tjedna?

Interes, velikodušnost, briga, čistoća?

Kritičnost, strah, arogancija, pohlepa, zavist, požuda?

Koliko li sam se trudio pokušavajući gledati svaku osobu, ne u smislu koliko mi je korisna ili ugodna, nego jer ju Bog beskrajno ljubi?

Koliko sam se trudio misliti dobro o drugima, umjesto da promišljam njihove slabe točke ili mane?

Na koji se način ovaj nutarnji stav izrazio u mojim riječima?

Jesam li ogovarao, pridružio se drugima beskorisno kritizirajući ili sam nepotrebno loše govorio o drugima (omalovažavao)?

Jesam li grubo postupao prema drugima iz ljutnje, nestrpljivosti ili pretjerivanja?

Jesam li s nekim postupao hladno, otresito, neuljudno ili nestrpljivo?

Koliko sam se trudio govoriti pozitivno o drugima da bih gradio ozračje povjerenja, uzajamnog poštovanja i ljubavi?

Na koji način se ovaj namjerni stav izražavao u mojim djelima?

Jesam li nepošteno iskoristio nekoga, upotrijebivši ga za vlastite svrhe umjesto da ga poštujem kao osobu? 

Jesam li si dopustio da gestama, riječima ili djelima prenesem svoje nezadovoljstvo, nestrpljenje ili ljutnju?

Jesam li pribjegao nasilju da bih se „ispuhao“ i tako se riješio svoje frustracije?

Jesam li nekoga posebno protežirao ili gajim sveopću ljubav poput Krista?

Koliko sam se trudio pomoći onima oko sebe, služiti im, učiniti im živote ugodnijim i ispunjenijim, pokazati im Božju ljubav i blagost izražavajući iskrenu brigu i interes za njih?

U kojoj sam mjeri izrazio pravu ljubav prema drugima, molio se Bogu za njih?

Svjedočenje istinitosti evanđelja svojim primjerom i riječima?

Koliko sam skrenuo sa svog puta da bih druge približio Kristu?

Moja vlastita samodisciplina

Hoće li tko za mnom, neka se odrekne samoga sebe, neka uzme svoj križ i neka ide za mnom (Mt 16, 24).

Ne znate li: trkači u trkalištu svi doduše trče, ali jedan prima nagradu? Tako trčite da dobijete (1 Kor 9, 24).

Što je obilježilo moj uobičajeni stav prema vlastitom životu u posljednja dva tjedna?

Ugađanje svojim sklonostima, želja za udobnostima (komforom), oholost, arogancija, lijenost? Poniznost, odgovornost, odlučnost da činim Božju volju?

Kako se uobičajeni stav očitovao u ispunjavanju mojih dužnosti?

Jesam li zabušavao u nekim važnim dužnostima?

Jesam li ih ispunjavao savjesno, odgovorno, gledajući u njima volju Božju i svoj put do sretnog i plodonosnog života?

Koliko sam odgovorno pokušavao otkriti i razviti svoje talente i darove dobivene od Boga?

Jesam li ih uzeo „zdravo za gotovo“?

Jesam li ih „zakopao“?

Kako se ovaj uobičajen stav očitovao u načinu na koji sam trošio svoje vrijeme?

U kojoj sam mjeri planirao unaprijed, zacrtao si ciljeve i odredio redoslijed žurnosti svojih zadataka?

U kojoj sam mjeri dopustio da moje emocije i „mušice“ (umjesto mojih uvjerenja) određuju moja djela i odluke?

Kako se ovaj uobičajen stav izrazio u načinu na koji sam odgovorio na izazove, poteškoće i iskušenja?

U kojoj sam mjeri našao Boga u ovim trenutcima i obnovio svoju vjeru i povjerenje u njega, svoju predanost njemu?

U kojoj mjeri sam podlegao obeshrabrenju, samosažaljenju, „lakšem načinu“?

Koliko sam se trudio da nađem i prigrlim Kristov križ u svom vlastitom životu?

Jesam li pokušao održavati red u vanjskim stvarima svog života, da bih njegovao sklad i red u svojoj duši?

U kojoj mjeri sam podlegao krajnostima u svojoj potrazi za zadovoljstvom?

Jesam li ikada nepotrebno ugrozio svoje zdravlje ili život ili zdravlje i život druge osobe zlouporabom ovog najdragocjenijeg dara postojanja?

Jesam li ikada dopustio da moj loš primjer udalji druge od Krista?

Molitva kajanja

Bože moj, kajem se od svega srca jer grijehom uvrijedih tebe, Oče, najveće i najmilije dobro.
Žao mi je za sve zlo što ga učinih i dobro koje propustih.
Čvrsto odlučujem s tvojom milošću: činiti pokoru, ispraviti nepravdu i sablazan, kloniti se grešne prigode i više ne griješiti.
Po zaslugama muke Spasitelja našega Isusa Krista smiluj mi se, Gospodine.

Alfa, križ, omega logoXII. KRŠĆANSKI NAUK

Deset zapovijedi Božjih

Ja sam Gospodin Bog tvoj, nemaj drugih bogova uz mene!

Ne izusti imena Gospodina Boga svoga uzalud!

Spomeni se da svetkuješ dan Gospodnji!

Poštuj oca i majku, da dugo živiš i dobro ti bude na zemlji!

Ne ubij!

Ne sagriješi bludno!

Ne ukradi!

Ne reci lažna svjedočanstva!

Ne poželi tuđeg ženidbenog druga!

Ne poželi nikakve tuđe stvari!

Pet crkvenih zapovijedi

Svetkuj zapovijedane blagdane i slušaj pobožno svetu misu u nedjelje i zapovijedane blagdane!

Posti zapovijedane poste i u određene dane ne mrsi!

Svake se godine najmanje jedanput ispovijedi i o Uskrsu pričesti!

Drži se ženidbenih zakona svete Crkve!

Doprinosi za crkvene potrebe!

Sedam svetih sakramenata

Krštenje

Potvrda (Krizma)

Pričest

Ispovijed

Bolesničko pomazanje

Sveti red

Ženidba

Glavne istine katoličke vjere

Samo je jedan Bog, a tri su božanske osobe: Otac, Sin i Duh Sveti.

Bog je sve stvorio, sve uzdržava i svime upravlja.

Duša je čovječja besmrtna.

Sin Božji postao je čovjekom i otkupio nas svojom smrću na križu.

Milost je Božja potrebna za spasenje.

Bog će dobro nagraditi vječnom nagradom, a zlo kazniti vječnom kaznom.

Posljednje stvari svakog čovjeka

Smrt, sud, kraljevstvo nebesko ili pakao.

Sedam glavnih grijeha

Oholost

Škrtost

Bludnost

Zavist

Neumjerenost u jelu i piću

Srditost

Lijenost

Devet tuđih grijeha

Savjetovati na grijeh.

Zapovijedati grijeh.

Pristajati na tuđi grijeh.

Nagovarati na grijeh.

Hvaliti tuđi grijeh.

Šutjeti na grijeh.

Ne pokarati grijeh.

Pomagati grijeh.

Braniti tuđi grijeh.

Sedam darova Duha Svetoga

Mudrost

Razum

Savjet

Jakost

Znanje

Pobožnost

Strah Božji

Šest grijeha protiv Duha Svetoga

Uzdati se preuzetno u milosrđe Božje.

Zdvajati o milosti Božjoj.

Protiviti se priznatoj istini kršćanske vjere.

Zavidjeti bližnjemu zbog darova Božjih.

Odbijati tvrdokorno spasonosne opomene.

Ustrajati hotimice u nepokori.

Tjelesna djela milosrđa

Gladna nahraniti.

Žedna napojiti.

Siromaha odjenuti.

Putnika primiti.

Bolesnika i zatvorenika posjetiti.

Zarobljenika i prognanika pomagati.

Mrtva ukopati.

Duhovna djela milosrđa

Dvoumna savjetovati.

Neuka poučiti.

Grešnika pokarati.

Tužna utješiti.

Uvredu oprostiti.

Nepravdu strpljivo podnositi.

Za žive i mrtve Boga moliti.

Evanđeoski savjeti

Dragovoljno siromaštvo.

Savršena čistoća.

Potpuna poslušnost duhovnim poglavarima.

Četiri ćudoredne kreposti

Razboritost

Pravednost

Umjerenost

Duhovna jakost

Osam blaženstava

Blago siromasima duhom: njihovo je kraljevstvo nebesko!

Blago ožalošćenima: oni će se utješiti!

Blago krotkima: oni će baštiniti zemlju!

Blago gladnima i žednima pravednosti: oni će se nasititi!

Blago milosrdnima: oni će zadobiti milosrđe!

Blago čistima srcem: oni će Boga gledati!

Blago mirotvorcima: oni će se sinovima Božjim zvati!

Blago progonjenima zbog pravednosti: njihovo je kraljevstvo nebesko!

Alfa, križ, omega logo Dvije zapovijedi ljubavi

Ljubi Gospodina Boga svoga svim srcem svojim, svom dušom svojom i svim umom svojim!

Ljubi bližnjega svoga kao samoga sebe!